title: Sosiaalinen luottoluokitusjärjestelmä

text: Sosiaalista luottoluokitusjärjestelmää kehittävät Tencentin kumppani China Rapid Finance ja Alibabaan sidoksissa olevan Ant Financial Services Groupin tytäryhtiö Sesame Credit. Molemmilla yrityksillä on pääsy valtaviin määriin dataa kansalaisista. China Rapid Finance liittyy WeChat-pikaviestimeen (850 miljoonaa aktiivista käyttäjää) ja Sesame Credit Alipay-maksujenvälitykseen. Kiinalaisen paikallismedian mukaan Tencentin sosiaalisen luottoluokitusjärjestelmän sovellukseen liittyy QQ-pikaviestin. Pisteluku on välillä 300–850 ja jakautuu viiteen kategoriaan: sosiaaliset yhteydet, kulutuskäyttäytyminen, turvallisuus, varallisuus ja tottelavaisuus.


title: Sosiaalinen luottoluokitusjärjestelmä

text: Vuonna 2017 10 polkupyörien yhteiskäyttöpalvelua on sopinut asiakkaiden datan toimittamisesta luottoluokitusjärjestelmään.


title: Sosiaalinen luottoluokitusjärjestelmä

text: Järjestelmä sisältää palkkioita ja rangaistuksia. Järjestelmän varhaisessa koekäytössä vuonna 2018 9 miljoonaa kiinalaista evättiin ostamasta maansisäisen lentolipun ja kolme miljoonaa ostamasta bisnesluokan lentolippua. Korkean pisteluvun avulla on mahdollista matkustaa ulkomaille ja varata ykkösluokan lippuja.


title: Sosiaalinen luottoluokitusjärjestelmä

text: "The Economistin" artikkelissa sosiaalista luottoluokitusjärjestelmää on kuvailtu digitaalisen totalitäärisen valtion keksimiseksi. Artikkelissa mainitaan, että järjestelmä ei pisteytä vain rahallista luottokelpoisuutta, vaan ihmisen sosiaalista ja mahdollisesti poliittista käyttäytymistä. Vielä vuonna 2016 ei ollut selvillä, miten kattava järjestelmä tulee olemaan, mutta sen kritiikki on esitettävä valtion omistamassa mediassa. Artikkelissa mainitaan, että kyseessä on kunnianhimoisin digitaalisen sosiaalisen kontrollin kokeilu.


title: Sosiaalinen luottoluokitusjärjestelmä

text: Pellervon taloustutkimuksen Kristina Tiitinen arvelee, että sosiaalinen luottoluokitusjärjestelmä muuttaa taloudellisen aseman määrittämän yhteiskuntaluokan oman käyttäytymisen määrittämäksi luokaksi. Tiitisen mukaan tästä voi olla jopa hyötyä kiinalaisessa yhteiskunnassa, jossa sosiaalista liikkuvutta ei juurikaan tapahdu. Lisäksi kulutusohjaaminen voi viedä tottumuksia hyödyllisiin arvoihin, kuten ympäristönsuojeluun tai terveellisiin elintapoihin.


title: Sosiaalinen luottoluokitusjärjestelmä

text: Martin Schorzempan ja muiden mukaan sosiaalinen luottoluokitusjärjestelmä on joko merkki kehityksestä tai uhka yksityisyydelle. Zahy Ramadanin mukaan sosiaalinen luottoluokitusjärjestelmä on pyrkimys luoda pelillistetty järjestelmä, jolla saadaan aikaiseksi universaali konformistisuus.


title: Kangas (Ylihärmä)

text: Kangas on kylä Kauhavan kaupungissa Etelä-Pohjanmaalla, entisen Ylihärmän kunnan alueella. Kylä on tyypillinen eteläpohjalainen kylä Lapuanjoen lakeuden laitamilla. Kylä on tullut tunnetuksi yrittäjyydestä, talkoohengestä, häjyistä ja herännäisyydestä. Näitä perinteitä vaalitaan kotiseututalo Keskikankaassa. Nykyisin kylässä toimii maatalousyrittäjien lisäksi noin 20 yritystä. Kangas valittiin vuoden eteläpohjalaiseksi kyläksi 2005. Kankaan naapurikyliä ovat Hellanmaa, Kosola ja Ikola.


title: Kangas (Ylihärmä)

text: Kankaan kylässä on kuvattu useita suomalaisia elokuvia: "Pohjalaisia", "Härmästä poikia kymmenen", "Pieni pyhiinvaellus" (osittain), "Vieraalla maalla", "Lakeuden kutsu" ja "Härmä" sekä Yle TV2:n sarja "Hyvien ihmisten kylä".


title: Kotkan Naisvoimistelijat

text: Kotkan naisvoimistelijat on Kotkalainen joukkuevoimisteluseura, jolla on kilpajoukkueita monissa eri sarjoissa. Seuran puheenjohtajana toimii Riitta Vehmassalmi.


title: Kotkan Naisvoimistelijat

text: • https://www.kotkannaisvoimistelijat.com


title: Kotkan Naisvoimistelijat

text: • Lumina


title: Kotkan Naisvoimistelijat

text: • Luminea


title: Kotkan Naisvoimistelijat

text: • Luminella


title: Kotkan Naisvoimistelijat

text: • Lumindat (Luminda 09, Luminda K, Luminda S)


title: Kotkan Naisvoimistelijat

text: • Unione (Seurayhteistyö joukkue Kotkan Kirin kanssa)


title: Veriveljien saaga

text: Veriveljien saaga (isl. "Fóstbræðra saga") on keskiaikainen islantilainen saaga, jonka kirjoittajaa ei tunneta. Se luetaan niin kutsuttuihin islantilaissaagoihin. "Veriveljien saaga" sijoittuu pääosin 1000-luvun alun Länsi-Islantiin mutta myös Norjaan ja Grönlantiin. Se kertoo kahdesta veriveljestä, soturimaisesta Þorgeirrista sekä skaldi-runoilija Þormóðrista. Þorgeirr kostaa 15-vuotiaana isänsä surman ja tekee sitten lukuisia, paheksuttujakin, surmatöitä. Hän lähtee myöhemmin Islannista Norjaan, missä astuu kuningas Óláfr Haraldssonin eli pyhän Olavin palvelukseen. Myöhemmin Þorgeirrin kuitenkin surmaa Islannissa eräs grönlantilainen mies. Þormóðr taas joutuu hankaluuksiin laatimiensa runojen vuoksi. Hän esimerkiksi omistaa rakkausrunon ensin erään Katlan tyttärelle Þorbjörg Kolbrúnille ja saa siitä hyvästä lisänimen "Hiilikulmanrunoilija" (isl. "Kolbrúnarskáld"). Myöhemmin hän omistaa saman runon toiselle naiselle, jolloin Þorbjörg asettaa Þormóðrille yliluonnollisen silmäsäryn, joka ei helpota ennen kuin runo on muutettu takaisin alkuperäiseen muotoonsa. Myöhemmin Þorgeirrin surmasta kuultuaan Þormóðr astuu hänkin kuningas Olavin palvelukseen Norjassa ja kostaa sitten Grönlannissa veriveljensä tapon. Tämän jälkeen Þormóðr palaa Norjaan ja osallistuu yhdessä pyhän Olavin kanssa Stiklestadin taisteluun (isl. "Stiklastaðir", v. 1030), jossa kumpikin miehistä kaatuu.


title: Veriveljien saaga

text: Veriveljekset Þorgeirr ja Þormóðr esiintyvät pienessä osassa myös "Grettir Väkevän saagassa". Lisäksi Snorri Sturluson seuraa omassa pyhästä Olavista kertovassa saagassaan "Veriveljien saagassa" esiintyvää kuvausta Þormóðrin kuolemasta. "Veriveljien saaga" on ilmestynyt suomeksi vuonna 1971 Jyrki Mäntylän kääntämänä teoksissa "Veriveljien saaga ja Viinimaan saaga" (Helsinki: Otava, 1971) sekä "Saagat" (Helsinki: Otava, 1987).


title: Veriveljien saaga

text: "Veriveljien saagasta" on säilynyt Hauksbók- sekä Möðruvallabók- ja Flateyjarbók-käsikirjoituksissa toisistaan jonkin verran poikkeavat versiot. Flateyjarbókissa se esiintyy osana pyhästä Olavista kertovaa saagaa ("Ólafs saga hins helga"). Käsikirjoituksista vanhin, Hauksbók, on 1300-luvun alkupuolelta ja siinä oleva versio on tyyliltään yksinkertaisempi. 1330–1370 välisenä aikana laaditun Möðruvallabókin ja Flateyjarbókin (1387–1390) versio on tyyliltään koristellumpi ja sisältää Hauksbók-versiosta puuttuvia lisäyksiä, jotka viittaavat keskiaikaisen oppineen teologian ja lääketieteen hyvään tuntemukseen.


title: Veriveljien saaga

text: Monimutkaisen välittymishistoriansa vuoksi saaga on vaihtelevasti ajoitettu 1100-luvun loppuun tai 1200-luvun alkuun tai sen lopulle. Hauksbók-version on esimerkiksi epäilty perustuvan ennen vuotta 1200 laaditulle alkuperäistekstille, kun taas edellä mainittuja lisäyksiä on pidetty kopioitsijoiden myöhemmin tekeminä merkintöinä. Toiset taas ovat pitäneet Möðruvallabókin ja Flateyjarbókin versiota varhaisempana, vuoden 1200 tienoilla laadittuna tekstinä, tai alkuperäisempänä mutta vasta 1200-luvun lopulla kirjoitettuna tekstinä. Saagan yhtenä lähteenä pidetään skaldi Þormóðrin runouden lisäksi vanhinta, vain muutamina käsikirjoitusfragmentteina säilynyttä pyhän Olavin legendaa eli pyhimyskuninkaasta kertovaa hagiografista tekstiä, joka on kirjoitettu 1100-luvun loppupuolella. Tätä yhteyttä on pidetty perusteena sille, että "Veriveljien saaga" on varhaista alkuperää. Monet nykytutkijoista ovatkin sitä mieltä, että "Veriveljien saaga" on yksi vanhimmista islantilaissaagoista ja kirjoitettu mahdollisesti 1200-luvun alussa, siis noin 200 vuotta siinä kuvattujen tapahtumien jälkeen.


title: Veriveljien saaga

text: "Veriveljien saaga" luetaan niin kutsuttuihin skaldisaagoihin (isl. "skáldasögur"), joita pidetään islantilaissaagoista vanhimpina. Skaldisaagat, kuten myös "Veriveljien saaga", kuvaavat islantilaisskaldia, jonka elämää leimaavat erilaiset henkilökohtaiset riidat ja konfliktit sekä kaikkinaiset vaikeudet ja pettymykset, kuten ongelmaksi muodostuvat rakkaussuhteet naisiin, jolle skaldi laatii rakkausrunoja. Skaldilla on yleensä myös hankala luonne ja taipumus aiheuttaa runoillaan häpeää muille miehille, mikä taas on usein syynä skaldin elämän lukuisiin konflikteihin. He, kuten myös Þormóðr, ovat yleensä skaldina myös Norjan kuninkaan palveluksessa. Keskiajan Skandinaviassa toimiminen tällaisena hovirunoilijana tarjosi nuorille miehille mahdollisuuden sosiaaliseen nousuun.


title: Veriveljien saaga

text: "Veriveljien saagassa" on säilynyt Þormóðrin laatimaksi katsottu runo "Þorgeirsdrápa" eli "Þorgeirrin (ylistys)runo". Se on ylistysruno Þormóðrin veriveljelle Þorgeirrille. Runosta on säilynyt saagassa 15 säkeistöä, ja se on iältään vanhempi kuin itse saaga. Tutkijoiden näkemyksen mukaan runon korkeasta iästä kertoo se, että saagan kirjoittaja ei ole aina ymmärtänyt runon sisältämiä merkityksiä ja on siksi ajoittain tulkinnut sen sisältöä virheellisesti.


title: Veriveljien saaga

text: Ennen Stiklestadin taistelua "Veriveljien saagassa" kerrotaan, että Þormóðr laati myös runon "Bjarkamál in fornu". On katsottu, että kyseinen kohtaus saagassa on kenties saanut vaikutteita William Malmesburylaisen tarinasta, joka esiintyy Williamin teoksessa "De Gestis Regum Anglorum". Siinä mainitaan "Rolandin laulun" esittämisestä ennen Hastingsin taistelua. Þormóðrin "Bjarkamálista" on kuitenkin säilynyt vain hyvin lyhyitä otteita Snorri Sturlusonin nimiin luetussa kuningassaagassa "Heimskringla" ja hänen Proosa-Edda-teoksessaan.


title: Loojärvi

text: Loojärvi () on runsasravinteinen ja saareton järvi Mankinjoen valuma-alueella Espoon länsirajalla noin 25 kilometriä Helsingin keskustasta länsiluoteeseen. Järven itäosa kuuluu Espooseen, pohjoinen ja läntinen osa puolestaan Kirkkonummeen.


title: Loojärvi

text: Loojärveä ympäröi vanha kulttuurimaisema laajoine peltoaukeineen. Sitä kuormittavat järven yläpuolinen vesistö, Loojärven valuma-alue ja Ämmässuon kaatopaikka. Järven tilavuus on noin 1,8 miljoonaa kuutiometriä. Ympäristöhallinto luokitteli vuonna 2013 Loojärven ekologisen tilan huonoksi.


title: Loojärvi

text: Loojärven nimen lähtömuoto on Lohijärvi. Keskiajan ja uuden ajan taitteen kartoissa nimi esiintyy muodossa Lohitresk ja Lohiiärffi.


title: Loojärvi

text: Loojärven länsipuolitse kulkee Lapinkyläntie eli yhdystie 1130.


title: Uinti kesäolympialaisissa 2016 – miesten 50 metrin vapaauinti

text: Miesten 50 metrin vapaauinti Vuoden 2016 kesäolympialaisissa järjestettiin 11.–12. elokuuta 2016 Olympic Aquatics Stadiumilla.


title: Koproporfyrinogeenioksidaasi

text: Koproporfyrinogeenioksidaasi on oksidoreduktaaseihin kuuluva entsyymi. Entsyymi katalysoi koproporfyrinogeeni III:n hapettumista protoporfyrinogeeni IX:ksi. Koproporfyrinogeenioksidaasi osallistuu hemiryhmän ja muiden porfyriinien sekä klorofyllin biosynteesiin ja sitä tavataan kaikista eliöistä. Entsyymin EC-numero on EC 1.3.3.3.


title: Koproporfyrinogeenioksidaasi

text: Koproporfyrinogeenioksidaasista on kaksi muotoa, jotka ovat aitotumaisilla eliöillä tavattava happea vaativa aerobinen entsyymi ja esitumaisten anaerobisissa oloissa toimiva entsyymi. Aerobinen entsyymi on rakenteeltaan kahdesta samanlaisesta alayksiköstä muodostuva dimeeri. Tyypillisesti sen molekyylimassa on 70–80 kDa.


title: Koproporfyrinogeenioksidaasi

text: Koproporfyrinogeenioksidaasin katalysoiman reaktion mekanismi ei ole täysin selvillä. Entsyymi ei vaadi toimiakseen koentsyymejä ja hapettaa kaksi koproporfyrinogeeni III:n neljästä propionihapporyhmästä vinyyliryhmiksi. Erään ehdotetun mekanismin mukaan ensimmäisessä vaiheessa propionihapporyhmät hapettuvat hapen vaikutuksesta hydroksyylipropionihapporyhmiksi. Tästä eliminoituisi ensin vesimolekyyli, jolloin muodostuu tyydyttymätön eksosyklinen välivaihe. Tämän jälkeen tapahtuu toinen eliminaatioreaktio, jossa lähtevänä ryhmänä on hiilidioksidi ja muodostuu vinyyliryhmä. Reaktio on vaiheittainen ja välivaiheena muodostuu niin kutsuttu harderoporfyrinogeeni, jossa yksi karboksyyliryhmä on eliminoitunut, mutta toinen ei. Toinen ehdotettu mekanismi johtaa samaan eksosykliseen välivaiheeseen, ja siinä välivaihe muodostuu jonkin hydridin vastaanottavan ryhmän avustamana. Kolmannen ehdotetun mekanismin mukaan entsyymi vastaanottaa ensin protonin koproporfyrinogeeni II:n pyrrolirenkaalta, jolloin muodostuu atsasyklopentadienyylianioni. Tämä anioni reagoi additioreaktiolla hapen kanssa muodostaen pyrroliperoksidianionin. Tämä anioni on riittävän emäksinen ottamaan vastaan protonin sivuketjun hiileltä, ja tuotteena muodostuu sama eksosyklinen välivaihe kuin kahdessa aikaisemmin mainitussa mekanismissa. Anaerobisen entsyymin katalysoima reaktio on todennäköisesti radikaalireaktio.


title: Koproporfyrinogeenioksidaasi

text: Koproporfyrinogeenioksidaasin toiminta on heikentynyt harvinaisessa porfyrioihin kuuluvassa sairaudessa perinnöllisessä koproporfyriassa. Se periytyy dominantisti autosomien välituyksellä. Oireina ovat ihon valoherkkyys, maksan toimintahäiriöt ja neurologiset oireet.


title: Uniforminen monitahokas

text: Uniforminen monitahokas on monitahokas, jonka kaikki sivutahkot ovat säännöllisiä monikulmioita ja joka on kärkitransitiivinen, toisin sanoen se voidaan aina kuvata yhtenevyyskuvauksella itselleen siten, että mikä tahansa kärki voidaan kuvata mille tahansa toiselle. Tästä seuraa, että sen kaikki kärjet ovat yhtenevät.


title: Uniforminen monitahokas

text: Uniforminen monitahokas voi olla joko


title: Uniforminen monitahokas

text: Uniformisen monitahokkaan ei tarvitse olla kupera, joten monet uniformiset monitahokkaat ovat samalla tähtimonitahokkaita.


title: Uniforminen monitahokas

text: On olemassa kaksi ääretöntä uniformisten monitahokkaiden luokkaa sekä lisäksi vielä 75 näihin luokkiin kuulumatonta uniformista monitahokasta:Lisäksi on olemassa myös joukko degeneroituja uniformisia monitahokkaita, joissa osa särmistä yhtyy toisiinsa, muun muassa yksi John Skillingin löytämä, jota sanotaan "suureksi kaksoispullistetuksi dirombidodekaedriksi" eli Skillingin kuvioksi.


title: Uniforminen monitahokas

text: Uniformisten monitahokkaiden duaalikappaleet ovat sivutransitiivisia eli isoedrisiä, ja niiden kärkikuviot ovat säännöllisiä monikulmioita. Ne luokitellaan usein rinnakkain uniformisten duaalikappaleidensa kanssa. Säännöllisen monitahokkaan duaalikappale on säännöllinen, kun taas Arkhimedeen kappaleiden duaalit ovat Catalanin kappaleita.


title: Uniforminen monitahokas

text: Uniformisen monitahokkaan käsite on erikoistapaus uniformisen polytoopin käsitteestä, joka soveltuu myös muotoihin korkeampi- tai alempiulotteisessa avaruudessa.


title: Uniforminen monitahokas

text: Coxeter, Longuet-Higgins ja Miller määrittelivät vuonna 1954 uniformiset monitahokkaat kärkitransitiivisiksi monitahokkaiksi, joiden sivut ovat säännöllisiä monikulmioita. Monitahokkaan he määrittelivät sellaiseksi äärelliseksi joukoksi monikulmioita, että jokainen monikulmion sivu on tasan yhden toisenkin monikulmion sivuna, niin että millään monikulmioiden ei-tyhjällä aidolla osajoukolla ei ole samaa ominaisuutta. Monikulmiolla he impilisiittisesti tarkoittivat kolmiulotteisesessa euklidisessa avaruudessa olevaa monikulmiota; niiden sallitaan olla ei-kuperia ja leikata toisensa.


title: Uniforminen monitahokas

text: Uniformisen monitahokkaan käsitettä on erinäisillä tavoilla yleistetty. Jos ei edellytetä, että sellaisen on oltava yhtenäinen, voidaan myös useamman komponentin, esimerkiksi viiden kuution yhdistelmää pitää uniformisena. Jos ei edellytetä, että monitahokkaan on oltava degeneroitumaton, saadaan myös niin sanottuja degeneroituja uniformisia monitahokkaita. Tämä edellyttää, että monitahokkaan käsite on määriteltävä yleisemmin.


title: Uniforminen monitahokas

text: Branko Grünbaum kiinnitti vuonna 1994 julkaisemassaan artikkelissa huomiota siihen, että vaikka jo Eukleides luetteli viisi säännöllistä monitahokasta ja myöhemmin muun muassa Kepler, Poinsot, Hess ja Brückner olivat eri tavoin luokitelleet monitahokkaita, kukaan heistä ei ollut esittänyt itse monitahokkaan käsitteelle täsmällistä ja yksikäsitteistä määritelmää. Samassa artikkelissa hän itse esitti käsitteelle jokseenkin monimutkaisen määritelmän.


title: Uniforminen monitahokas

text: McMullen ja Schulte esittivät vuonna 2003 monitahokkaan käsitteelle yleisemmän määritelmän. Heidän mukaansa monitahokas on kaksiulotteinen abstrakti polytooppi, jolla on ei-degeneroitunut kolmiulotteinen realisaatio. Tässä abstrakti polytooppi on sen sivutahkojen yhdistelmä, joka toteuttaa useita ehtoja, ja realisaatio on kuvaus sen kärkien joukosta johonkin avaruuteen, ja realisaatiota sanotaan ei-degeneroituneeksi, jos millä tahansa kahdella abstraktin polytoopin tahkolla on erilliset realisaatiot.


title: Uniforminen monitahokas

text: Monitahokas voi olla "degeneroitunut" esimerkiksi seuraavilla tavoilla:


title: Uniforminen monitahokas

text:
Säännölliset kuperat monitahokkaat:
Ei-säännölliset uniformiset kuperat monitahokkaat:


title: Uniforminen monitahokas

text: Säännölliset tähtimonitahokkaat:


title: Uniforminen monitahokas

text: Muut 53 ei-säännöllistä tähtimonitahokasta:


title: Uniforminen monitahokas

text: Kuperat uniformiset monitahokkaat voidaan nimetä Wythoffin konstruktio-operaatioilla sen mukaan, mikä on niiden suhde säännöllisiin monitahokkaisiin.


title: Uniforminen monitahokas

text: Yksityiskohtaisemmin kuperat uniformiset monitahokkaat luetellaan jäljempänä Wythoffin konstruktioiden mukaan kussakin symmetriaryhmässä.


title: Uniforminen monitahokas

text: Wythoffin konstruktio sisältää toistoja, jotka saadaan alemmista symmetrian muodoista. Kuutio on säännöllinen monitahokas ja samalla särmiö, jonka pohjana on neliö. Oktaedri on säännöllinen monitahokas ja samalla antiprisma, jonka tahkot ovat kolmioita. Oktaedri on samalla "typistetty tetraedri". Monet monitahokkaat saadaan toistamalla eri konstruktioita, ja sen mukaisesti ne on merkitty eri väreillä.


title: Uniforminen monitahokas

text: Wythoffin konstruktio soveltuu yhtä lailla myös uniformisiin monitahokkaisiin sekä pallopinnan uniformisiin tessellaatioihin, minkä vuoksi nekin ovat seuraavissa taulukoissa mukana. Pallopinnan laatoituksiin kuuluvat myös hosoedrit ja diedrit, jotka ovat degeneroituneita monitahokkaita.


title: Uniforminen monitahokas

text:
Nämä symmetriaryhmät muodostetaan peilauksilla saaduista pisteryhmistä kolmessa ulottuvuudessa, ja kutakin niistä edustaa peruskolmio
("p" "q" "r"), missä "p" > 1, "q" > 1, "r" > 1 ja .Loput muodot, joilla ei ole peilaussymmetriaa, konstruoidaan alternaatiolla, toisin sanoen poistamalla joka toinen kärki sellaisesta monitahokkaasta, jolla on parillinen määrä tahkoja.


title: Uniforminen monitahokas

text: Särmiöiden ja niiden diedrisen symmetrian myötä Wythoffin konstruktioilla pallopinnalla saadaan lisää kaksi "säännöllisten" tessellaatioiden luokkaa, joita vastaavat monitahokkaat kuitenkin ovat degeneroituneita: diedrit, joilla on vain kaksi tahkoa, ja hosoedrit, joilla on vain kaksi kärkeä. Särmiöt saadaan säännöllisistä hosoedreista typistämällä.


title: Uniforminen monitahokas

text: Jäljempänä seuraavissa taulukoissa kuperat uniformiset monitahokkaat, särmiöitä lukuun ottamatta, on merkitty järjestysnumeroilla 1–18, ja ne on lueteltu symmetriaryhmiensä mukaan järjestettyinä.


title: Uniforminen monitahokas

text: Prismaattisia muotoja on äärettömän monta, ja ne jakautuvat neljään perheeseen:


title: Uniforminen monitahokas

text: Seuraavassa taulukossa ovat pallopinnan tessellaatiot, joilla on diedrinen symmetria:


title: Uniforminen monitahokas

text: Pallopinnan tetraedrisella symmetrialla (T saadaan viisi uniformista monitahokasta, ja kuudes saadaan pullistusoperaatiolla.


title: Uniforminen monitahokas

text: Tetraedrinen symmetria saadaan lähtemällä peruskolmiosta, jonka yhdessä kärjessä on kaksi peiliä, molemmissa muissa kaksi peiliä, ja sitä esittää symboli (3 3 2). Sitä esittää myös Coxeterin ryhmä A tai [3,3], taikka Coxeterin diagrammi: .


title: Uniforminen monitahokas

text: Näin saadaan 24 kolmiota, jotka muodostavat seuraavan tetrakis-heksaedrin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Pallopinnan oktaedrisella symmetrialla (O) saadaan seitsemän uniformista monitahokasta, ja toiset seitsemän saadaan poistamalla näin saaduista joka toinen kärki. Näistä 14 muodosta kuusi on samoja, jotka esiintyvät myös edellä tetraedristesti symmetristen monitahokkaiden taulukossa.


title: Uniforminen monitahokas

text: Oktaedrinen symmetria saadaan lähtemällä peruskolmiosta (4 3 2), jossa nämä luvut tarkoittavat peilien lukumääriä sen kussakin kärjessä. Sitä esittää myös Coxeterin ryhmä B tai [4,3], taikka Coxeterin diagrammi: .


title: Uniforminen monitahokas

text: Näin saadaan 48 kolmiota, jotka muodostavat seuraavan disdyakis-dodekaedrin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Pallopinnan ikosaedrisella symmetrialla (I) saadaan seitsemän uniformista monitahokasta sekä vielä yksi lisää poistamalla joka toinen kärki. Näin saaduista kahdeksasta muodosta vain yksi on sama, joka esiintyy myös edellä tetraedrisesti ja oktaedristen monitahokkaiden taulukoissa.


title: Uniforminen monitahokas

text: Oktaedrinen symmetria saadaan lähtemällä peruskolmiosta (5 3 2), jossa nämä luvut tarkoittavat peilien lukumääriä sen kussakin kärjessä. Sitä esittää myös Coxeterin ryhmä G tai [4,3], taikka Coxeterin diagrammi: .


title: Uniforminen monitahokas

text: Näin saadaan 120 kolmiota, jotka muodostavat seuraavan disdyakis-triakontaedrin tahkot ja jotka seuraavassa esitetään vuorottelevin värein pallon pinnalla:


title: Uniforminen monitahokas

text: Pallopinnan diedrisella symmetrialla (D) saadaan kaksi ääretöntä joukkoa uniformisia monitahokkaita, särmiöt ja antiprismat, sekä lisäksi kaksi ääretöntä joukkoa degeneroituja monitahokkaita, hosoedrit ja dihedrit, joita vastaavat tietyt laatoitukset eli tessellaatiot pallon pinnalla.


title: Uniforminen monitahokas

text: Diedrinen symmetria saadaan lähtemällä peruskolmiosta (p 2 2), jossa nämä luvut tarkoittavat peilien lukumääriä sen kussakin kärjessä. Sitä esittää myös Coxeterin ryhmä I(p) tai [n2], taikka Coxeterin diagrammi: .


title: Uniforminen monitahokas

text: Seuraavassa esitetään viisi ensimmäistä diedristä symmetriaa: D ... D. Diedrinen symmetria D on kertalukua "4n" ja esittää bipyramidin tahkoja. Pallopinnalla sitä vastaa päiväntasaaja pituussuunnassa sekä tasavälein "n" pituuspiiriä.


title: Uniforminen monitahokas

text: Diedrisellä symmetrialla D (2 2 2) saadaan 8 peruskolmiota, jotka muodostavat seuraavassa näkyvän neliöpohjaisen bipyramidin eli oktaedrin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Diedrisellä symmetrialla D (3 2 2) saadaan 12 peruskolmiota, jotka muodostavat seuraavan kuusikulmaisen bipyramidin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Diedrisellä symmetrialla D (4 2 2) saadaan 12 peruskolmiota, jotka muodostavat seuraavan kahdeksankulmaisen bipyramidin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Diedrisellä symmetrialla D (4 2 2) saadaan 20 peruskolmiota, jotka muodostavat seuraavan kymmenkulmaisen bipyramidin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Diedrisellä symmetrialla D (4 2 2) saadaan 24 peruskolmiota, jotka muodostavat seuraavan kaksitoistakulmaisen bipyramidin tahkot ja jotka seuraavassa esitetään myös vuorottelevin värein pallon pinnalla:


title: Uniforminen monitahokas

text: Uniformisia tähtimonitahokkaita, jotka eivät ole särmiöitä, on kaikkiaan 57. Ne voidaan muodostaa Wythoffin konstruktiolla Schwarzin kolmioista.


title: Uniforminen monitahokas

text: Uniformisista tähtimonitahokkaista neljä on säännöllisiä (Kepler-Poinsotin kappaleet), viisi kvasisäännöllistä ja loput 48 semiregulaarisia.


title: Uniforminen monitahokas

text: Eri tutkijat ovat numeroineet uniformiset monitahokkaat eri tavoin. Seuraavissa taulukoissa sarake C# tarkoittaa Coxeterin vuonna 1954, W# Wenningerin vuonna 1974 ja K# Kaleidon vuonna 1993 käyttämää numerointia. Coxeterin numeroinnissa kuperat muodot saivat numerot 15–32, kolme prismaattista muotoa numerot 33–35 ja ei-kuperat muodot numerot 36–92. Wenninger antoi Platonin kappaleille numerot 1–5, Arkhimedeen kappaleille numerot 6–18, tähtimäisille muodoille numerot 19–66, mihin sisältyy nyös neljä säännöllistä ei-kuperaa monitahokasta, sekä loput numerot 67–119 ei-kuperille uniformisille monitahokkaille. Kaleidon numeroinnissa 80 muotoa ryhmiteltiin symmetrian mukaan: numerot 1–4 kuuluivat sellaisten prismaattisten muotojen äärettömille perheille, joilla on diedrinen symmetria, numerot 6–9 tetraedrisesti, numerot 10–26 oktaedrisesti ja numerot 46–80 ikosaedrisesti symmetrisille kappaleille. U# tarkoittaa Mathematica -teoksessa käytettyä numerointia, joka eroaa Kaleidon numeroinnista siinä, että viisi prismaattista muotoa siirrettiin viimeisiksi, jolloin ei-prismaattiset muodot saivat numerot 1–75. Sarake ”Khii” taulukoissa tarkoittaa Eulerin karakteristikaa.


title: Uniforminen monitahokas

text: Särmiöt eivät ole mukana seuraavissa taulukoissa.


title: Uniforminen monitahokas

text: Luetteloon voidaan lisätä vielä seuraava "suuri kaksoispullistettu dirombododekaedri", jonka 360 särmästä 240 on pareittain päällekkäin muodostaen 120 kahden yhtyvän särmän paria. Koska sen särmät ovat tällä tavoin degeneroituneet, sitä ei aina lueta uniformisiin monitahokkaisiin kuuluvaksi. Jos nämä 120 paria lasketaan kukin yhdeksi särmäksi, jossa toisensa kohtaa neljä tahkoa, kappaleella on vain 240 särmää, ja sen Eulerin karakteristikaksi saadaan 24.


title: LVI-Tekniset Urakoitsijat LVI-TU ry

text: LVI-alan palveleva asiantuntija


title: LVI-Tekniset Urakoitsijat LVI-TU ry

text: LVI-Tekniset Urakoitsijat LVI-TU ry on LVI-asennusalan toimiala- ja työnantajajärjestö sekä palveleva asiantuntija. Se edistää jäsenyritystensä liiketoimintamahdollisuuksia ja kehittää talotekniikka-alaa.


title: LVI-Tekniset Urakoitsijat LVI-TU ry

text: LVI-TU:n jäsenet ovat LVI-asennuspalveluiden asiantuntijoita. Heidän rakentamissa ja ylläpitämissä verkostoissa kulkee jokaiselle suomalaiselle tärkeä lämpö, energia, vesi ja raikas sisäilma.


title: LVI-Tekniset Urakoitsijat LVI-TU ry

text: Jäsenyritysten yhteenlaskettu liikevaihto on yli 1,2 miljardia euroa ja ne työllistävät noin 7 000 ammattilaista.


title: LVI-Tekniset Urakoitsijat LVI-TU ry

text: LVI-alan aktiivinen toimija ja edunvalvoja


title: LVI-Tekniset Urakoitsijat LVI-TU ry

text: LVI-TU työskentelee LVI-alan toimintamahdollisuuksien parantamiseksi. Sillä on hyvät kontaktit yhteiskunnalliseen päätöksentekoon. Liitto vaikuttaa alan lainsäädäntöön sekä elinkeino- ja koulutuspolitiikkaan.


title: LVI-Tekniset Urakoitsijat LVI-TU ry

text: LVI-TU valvoo jäsenyritysten etuja työmarkkinakysymyksissä. Tavoitteena on, että jäsenyrityksetsaavat sellaiset työehtosopimukset, jotka mahdollistavat niiden menestymisen LVI-asennusmarkkinassa.


title: LVI-Tekniset Urakoitsijat LVI-TU ry

text: lvi-tu.fi


title: LVI-Tekniset Urakoitsijat LVI-TU ry

text: Lähde: LVI-Tekniset Urakoitsujat LVI-TU ry


title: Drake Batherson

text: Drake Batherson (s. 27. huhtikuuta 1998 Fort Wayne, Indiana, Yhdysvallat) on kanadalais-yhdysvaltalainen jääkiekkoilija, joka pelaa NHL-joukkue Ottawa Senatorsin organisaatiossa. Hän on pelipaikaltaan keskushyökkääjä, Batherson osaa pelata myös laidassa. Hän laukoo oikealta.


title: Drake Batherson

text: "The Sports Forecaster" -sivuston mukaan Batherson on monipuolinen, lahjakas ja tehokas hyökkääjä, joka on erinomainen hyökkäyspään pelaaja nopeutensa, käsiensä, pelikäsityksensä ja työteliäisyytensä ansiosta. Hän on hyvä sekä tekemään maaleja että järjestämään maalipaikkoja ketjukavereilleen. Batherson kykenee pelaamaan myös aggressiivisesti ja hän pelaa tasaisen varmasti molempiin suuntiin. Bathersonin tulisi kuitenkin lisätä voimaa ja massaa. Hänellä on kehitettävää myös tasaisuudessa. Batherson laukoo oikealta.


title: Drake Batherson

text: Batherson syntyi Yhdysvaltain Indianan Fort Waynessa, kun hänen isänsä Norm pelasi IHL-joukkue Fort Wayne Kometsissa. Batherson muutti perheineen 8-vuotiaana Kanadan Nova Scotian Annapolis Valleyyn. Hänen kasvattajaseura on Antigonish Bulldogs. Batherson siirtyi 13-vuotiaana Kings Mutual Wildcatsiin kaudeksi 2011–2012. Hän voitti NSMBHL:ssä joukkueensa sisäisen piste-, maali- ja syöttöpörssin tehoilla 23+31=54, kuten myös seuraavalla kaudella 2012–2013 tehoilla 25+28=53, jonka päätteeksi Batherson valittiin liigan toiseen tähdistökentälliseen. Kauden 2013–2014 hän pelasi suurimmaksi osaksi OHA Mavericksissa, mutta Batherson debytoi myös MJAHL-junioriliigan Valley Wildcatsissa, joka varasi hänet 16. pelaajana MJAHL:n varaustilaisuudessa 2014.


title: Drake Batherson

text: Kauden 2014–2015 Batherson pelasi suurimmaksi osaksi Wildcatsin NSMMHL-joukkueessa. Hän sijoittui tehoilla 20+26=46 koko liigan maalipörssissä toiseksi edellään vain Halifax McDonald'sin Shane Bowers sekä jakoi pistepörssin toisen sijan joukkuetoverinsa Michael Dillin kanssa edellään vain Bowers. Batherson valittiin kauden päätteeksi NSMMHL:n ensimmäiseen tähdistökentälliseen. Hän pelasi osan kaudestaan myös Wildcatsin MJAHL-joukkueessa.


title: Drake Batherson

text: Cape Breton Screaming Eagles varasi Bathersonin 97. pelaajana QMJHL:n varaustilaisuudessa 2015. Samana kesänä hänet varasi myös USHL-joukkue Green Bay Gamblers 160. pelaajana. Batherson aloitti kauden 2015–2016 Screaming Eaglesissa, jossa hän pelasi kymmenen runkosarjaottelua. Suurin osa Bathersonin kaudesta eteni kuitenkin vielä MJAHL:n Valley Wildcatsissa. Varsinaisella QMJHL:n tulokaskaudellaan 2016–2017 hän teki 61 runkosarjaottelussa tehot 22+36=58 ja 11 playoff-ottelussa tehot 7+5=12. Batherson oli runkosarjassa Screaming Eaglesin kolmanneksi paras pistemies.


title: Drake Batherson

text: Ottawa Senators varasi Bathersonin neljännellä kierroksella 121. pelaajana . Hän teki jo saman vuoden lokakuussa seuran kanssa kolmivuotisen tulokassopimuksen. Batherson jatkoi kaudella 2017–2018 Screaming Eaglesin QMJHL-joukkueessa, jossa hän nousi joukkueen kapteenistoon. Tammikuussa 2018 seura kuitenkin kauppasi Bathersonin ja kesän 2018 kuudennen kierroksen varausvuoron Blainville-Boisbriand Armadaan vaihdossa hyökkääjä Shaun Milleriin, puolustaja Kyle Havlenaan ja kesän 2020 ensimmäisen kierroksen varausvuoroon. Hän nousi myös Armadan kapteenistoon. Batherson voitti tehoilla 13+20=33 koko QMJHL:n pudotuspelien piste- ja syöttöpörssin. Hän eteni joukkueensa kanssa aina President’s Cup -finaaleihin saakka, mutta mestaruuden vei lopulta kuitenkin Acadie–Bathurst Titan otteluvoitoin 4–2.


title: Drake Batherson

text: Syksyn 2018 harjoitusleirin päätteeksi Ottawa Senators lähetti Bathersonin AHL-joukkue Belleville Senatorsiin. Hän debytoi Ottawan NHL-joukkueessa 15. marraskuuta 2018 Detroit Red Wingsia vastaan. Batherson sai ottelussa jääaikaa 10.47 minuuttia. Hän teki myös NHL-uransa avausmaalin ylivoimalla. Batherson keräsi ottelusta teholukeman -1. Hänet valittiin ottelun ykköstähdeksi.


title: Drake Batherson

text: Batherson edusti Kanadaa alle 20-vuotiaiden MM-kilpailuissa vuonna 2018, jolloin hän voitti maailmanmestaruuden. Batherson jakoi seitsemällä osumallaan koko turnauksen maalipörssin toisen sijan Tšekin Filip Zadinan kanssa edellään vain Yhdysvaltain Kieffer Bellows. Hän onnistui tekemään välieräottelussa Tšekkiä vastaan kypärätempun. Bathersonin kaksi ensimmäistä osumaa syntyivät ylivoimalla ja niistä jälkimmäinen jäi Kanadan 7–2-voittoon päättyneen ottelun ratkaisumaaliksi. Hänet valittiin joukkueensa ottelun parhaaksi pelaajaksi. Valmennus valitsi Bathersonin Kanadan turnauksen yhdeksi kolmesta parhaasta pelaajasta.


title: Drake Batherson

text: Bathersonin jääkiekkoa puolustajana pelaava pikkusisko Anna on kiinnitetty Syracusen yliopistojoukkueeseen. Heidän isänsä Norman "Norm" Batherson pelasi omalla urallaan hyökkääjänä mm. AHL:ssä, IHL:ssä ja Saksassa. Sisarusten eno Dennis Vial pelasi omalla urallaan puolustajana 242 NHL-ottelua. Heidän isosetänsä on muusikko Matt Minglewood.


title: Macaroni and cheese

text: Macaroni and cheese, etenkin Yhdysvalloissa myös mac and cheese, on pastasta ja juustosta valmistettava ruokalaji. Annoksen pasta on tyypillisesti putkimaista ja juusto kermaista. Annos on suosittu niin sanottu lohturuoka etenkin Yhdysvalloissa, Australiassa, Kanadassa ja Yhdistyneessä kuningaskunnassa, sekä useissa muissa maissa. Nykyisin sama ruokalaji tunnetaan tuhansilla eri resepteillä.


title: Macaroni and cheese

text: Makaroonia ja juustoa yhdisteleviä annoksia on esiintynyt keittokirjoissa jo 900 vuotta. Makarooni eli macaroni on ollut aikanaan yleinen termi kaikelle pastalle yleensä ja aikanaan erityisen yleistä on ollut käyttää juustona raastettua parmesania. Pastaa alettiin valmistaa pusertimilla 1700-luvulla, jolloin yleistyivät putkimaiset pastat, kuten penne, ziti ja mostaccioli. Yhdysvalloissa macaroni and cheese ilmestyi keittokirjoihin 1800-luvun alkupuolella. Ruokana se yleistyi etenkin italialaisten maahanmuuttajien mukana.


title: Macaroni and cheese

text: Kraft Foods -yhtiö alkoi myydä kaupoissa "Kraft Dinner" -nimistä macaroni and cheese valmisannosta vuonna 1937. Annokseen käytettiin vasta kehitettyä hyvin säilyvää sulatejuustoa. Annoksen valmistamiseksi tarvittiin lisäksi vain vettä, maitoa ja voita. Annoksen valmistaminen oli myös nopeaa ja sen hinta oli halpa. Halpa hinta vauhditti annoksen suosiota 1930-luvun lamasta toipuvassa ja pian myös toisen maailmansodan vaivaamassa maassa, jolloin työssäkäyvillä naisilla ja miehillä oli entistä vähemmän aikaa ja rahaa valmistaa ruokaa. Annos oli suosittu myös lasten keskuudessa ja heidän kauttaan se yleistyi 1950- ja 1960-lukujen suurten ikäpolvien keskuudessa. Nimitystä mac and cheese alettiin käyttämään 1990-luvulla. Samoihin aikoihin annosta aloitettiin tarjoilla myös ravintoloissa. Nykyisin saman kaltainen annos tunnetaan tuhansilla eri resepteillä.


title: Johannes Hahn

text: Johannes Hahn (s. 2. joulukuuta 1957 Wien) on itävaltalainen poliitikko, joka on toiminut Euroopan naapuruuspolitiikan ja laajentumisneuvottelujen komissaarina marraskuusta 2014 lähtien. Hän on Itävallan kansanpuolueen jäsen.


title: Johannes Hahn

text: Hahn opiskeli Wienin yliopistossa, josta hän valmistui filosofian tohtoriksi vuonna 1987. Hänelle syntyi vuonna 1988 poika. Toukokuussa 2007 mediatutkija Stefan Weber esitti syytteen, että Hahn olisi kopioinut omaan diplomityöhönsä lukuisia sivuja muista kirjoista lähteitä mainitsematta. Zürichin yliopiston asiantuntijakomitea ei asiaa tarkasteltuaan kuitenkaan vahvistanut plagiointia. Wienin yliopisto tarkasteli asiaa myös, mutta päätti olla aloittamatta tutkintamenettelyä perustelemalla, että Hahn ei koskaan esittänyt "muiden ihmisten henkistä omaisuutta" omakseen. Väite plagioinnista esitettiin uudestaan vuoden 2011 helmikuussa jolloin itävaltalainen Peter Pilz antoi Stefan Weberille tilaisuuden uudelleen Hahnin epäilyksenalaista väitöskirjaa. Toukokuun lopussa asiantuntijaryhmä julkaisi havainnot, joiden mukaan vähintään 17 prosenttia väitöskirjasta oli plagiointia. Hahn kuitenkin kiisti syytteet. Marraskuussa 2011 Wienin yliopisto julkaisi lausunnon, jossa todettiin, että yliopiston mielestä Hahnin väitöskirja ei ollut plagiointia.


title: Helmipaholaispleko

text: Helmipaholaispleko "(Acanthicus adonis)" on plekoihin kuuluva iso kala, jota pidetään akvaarioissa pohjakalana.


title: Helmipaholaispleko

text: Helmipaholaispleko on suuri, se kasvaa noin 100-120 cm pitkäksi. Helmipaholaispleko on musta ja siinä on valkoisia pilkkuja.


title: Helmipaholaispleko

text: Helmipaholaispleko on kotoisin Brasilian Tocantis-joesta.


title: Helmipaholaispleko

text: Helmipaholaispleko on hyvin aggressiivinen muita lajitovereitaan ja muita yhtä suuria plekoja kohtaan. Kala ui useimmiten akvaarion pohjalla. Se on ilmeisesti lisääntynyt vain kerran akvaariossa.


title: Helmipaholaispleko

text: Helmipaholaiskoko tarvitsee suuren, vähintään 1500 litran kokoisen akvaarion. Sille sopiva pH on 6-7 ja veden kovuus alle kymmenen, sekä lämpötila 26-30 astetta. Kala tarvitsee pakasteruokia, kuivaruokia ja viherruokaa, tai muuten se syö akvaarion kasvit.


title: IF VOM

text: IF VOM (Idrottsföreningen VOM) on suomalainen yleisurheiluseura, joka toimii Vörå IF:n, Oravais IF:n ja Maxmo SK:n yhteistyöyhdistyksenä. Nimi VOM on lyhenne paikkakunnista Vörå, Oravais ja Maxmo (Vöyri, Oravainen ja Maksamaa). Nykyisin kaikki kolme ovat osa Vöyrin kuntaa. Yhdystys on rekisteröity yhdistysrekisteriin vuonna 1997.


title: Jaret Anderson-Dolan

text: Jaret Lynn Anderson-Dolan (s. 12. syyskuuta 1999 Calgary, Alberta, Kanada) on kanadalainen jääkiekkoilija, joka pelaa WHL-joukkue Spokane Chiefsissa. Hän toimii joukkueen kapteenina. Anderson-Dolanilla on tulokassopimus NHL-joukkue Los Angeles Kingsin kanssa. Hän on pelipaikaltaan keskushyökkääjä.


title: Jaret Anderson-Dolan

text: "The Sports Forecaster" -sivuston mukaan Anderson-Dolan on laadukas ja energinen hyökkääjä, joka tekee hyvin maaleja ja luistelee vahvasti. Hän on myös työteliäs ja omaa johtajaominaisuuksia, mikä näkyy esimerkillisessä pelaamisessa. Anderson-Dolan karvaa myös aktiivisesti. Hänen kokonsa ei kuitenkaan ole optimaalinen NHL-tasolle, joten Anderson-Dolanilla on kehitettävää vastustajan isojen puolustajien kohtaamisessa. Hänellä on vähän kehitettävää myös syöttötaidoissa.


title: Jaret Anderson-Dolan

text: Anderson-Dolanin kasvattajaseura on Trails West MHA. Hän kävi junior high schoolin Edge Schoolissa, jonka Bantam-joukkueen kapteenina Anderson-Dolan toimi kaudella 2013–2014. Hän voitti koko sarjan piste- ja maalipörssin tehoilla 79+47=126. Spokane Chiefs varasi Anderson-Dolanin 14. pelaajana WHL:n varaustilaisuudessa 2014. Hän pelasi kauden 2014–2015 vielä suurimmaksi osaksi Edge Schoolin joukkueessa ja Anderson-Dolan edusti myös Albertan joukkuetta Kanadan talvikisoissa. Hän debytoi myös Chiefsin WHL-joukkueessa, jossa Anderson-Dolan pelasi viisi runkosarja- ja yhden playoff-ottelun.


title: Jaret Anderson-Dolan

text: Varsinaisella WHL:n tulokaskaudellaan 2015–2016 Anderson-Dolan teki 65 runkosarjaottelussa tehot 14+12=26 ja kuudessa playoff-ottelussa tehot 1+2=3. Kaudella 2016–2017 hän nousi Chiefsin varakapteeniksi. Anderson-Dolan oli tehoilla 39+37=76 joukkueen toiseksi paras pistemies Kailer Yamamoton jälkeen.


title: Jaret Anderson-Dolan

text: Los Angeles Kings varasi Anderson-Dolanin toisella kierroksella 41. pelaajana . Hän teki saman vuoden syyskuussa seuran kanssa kolmivuotisen tulokassopimuksen. Anderson-Dolan jatkoi kaudella 2017–2018 Chiefsin WHL-joukkueessa, jonka sisäisen piste- ja maalipörssin hän voitti tehoilla 40+51=91. Pudotuspeleissä hän oli joukkueen paras pistemies ja syöttäjä tehoilla 2+7=9. Anderson-Dolan valittiin kauden päätteeksi WHL:n läntisen konferenssin ensimmäiseen tähdistökentälliseen. WHL-kauden jälkeen, huhtikuussa 2018 hän siirtyi loppukevääksi amatööritry-out -sopimuksella AHL-joukkue Ontario Reignin vahvuuteen. Anderson-Dolan teki siellä viidessä runkosarja- ja kolmessa playoff-ottelussa kaksi syöttöpistettä.


title: Jaret Anderson-Dolan

text: Anderson-Dolan otti syksyn 2018 harjoitusleirin päätteeksi paikan Los Angeles Kingsin NHL-kauden 2018–2019 avauskokoonpanosta, osaksi myös Dustin Brownin loukkaantumisen myötä. Hän teki NHL-debyyttinsä runkosarjan toisella kierroksella 7. lokakuuta 2018 Detroit Red Wingsia vastaan. Anderson-Dolan sai ottelussa jääaikaa 7.26 minuuttia. Hän pelasi Kingsissa viisi runkosarjaottelua tehden yhden syöttöpisteen, kunnes Anderson-Dolan palasi Chiefsin WHL-joukkueen vahvuuteen. Hänet nimettiin joukkueen toiseksi kapteeniksi yhdessä Ty Smithin kanssa.


title: Jaret Anderson-Dolan

text: Anderson-Dolan pelasi alle 20-vuotiaiden MM-kilpailuissa vuonna 2019 sekä alle 18-vuotiaiden MM-kilpailuissa vuonna 2017, jolloin hän toimi Kanadan kapteenina. Anderson-Dolan valittiin Slovakiaa vastaan pelatun alkulohkon ottelun päätteeksi joukkueensa ottelun parhaaksi pelaajaksi. Hän edusti myös Canada Whiten joukkuetta World U-17 Hockey Challengessa vuonna 2015, jolloin Anderson-Dolan toimi joukkueensa varakapteenina ja voitti kultaa.


title: Jaret Anderson-Dolan

text: Anderson-Dolanin ja hänen isoveljensä Dorianin ovat kasvattaneet kaksi äitiä, Fran ja Nancy, jotka ovat myös pelanneet jääkiekkoa. Jaret on perhetaustansa myötä ottanut aktiivisesti kantaa seksuaali- ja sukupuolivähimmistöihin kohdistuvia ennakkoluuloja vastaan.


title: VoLTE

text: VoLTE ("Voice over LTE") eli 4G-puhelu on 4G-verkkojen ominaisuus, jossa äänipuhelut kulkevat 4G-verkon välityksellä vanhemman 3G- tai GSM-verkon sijasta. VoLTEn etuja ovat puheluiden parempi äänenlaatu ja nopeampi kytkeytymisaika.


title: Bornhövedin taistelu (1227)

text: Bornhövedin (toinen) taistelu käytiin 22. heinäkuuta 1227, lähellä Bornhövediä Holsteinissa. Taistelussa Holsteinin ja Schauenburgin kreivi Adolf IV, joka johti Lyypekin ja Hampurin joukoista, noin tuhannesta Dithmarschenin sotilaasta, ja Holsteinin sotavoimista koottua armeijaa, voitti Tanskan kuningas Valdemar II ja Welfien ruhtinas Lapsi-Oton.


title: Bornhövedin taistelu (1227)

text: Valdemar ja hänen edeltäjänsä ja vanhempi veljensä Knuut VI, olivat aiemmin valloittaneet Holsteinin, Mecklenburgin, Hampurin, Lyypekin, Ratzeburgin, ja Pommerin rannikon, mukaan lukien Rügenin saaren.


title: Bornhövedin taistelu (1227)

text: Kronikan mukaan taistelu oli hyvin kiivas ja epätavallisen pitkä sekä verinen. Tanskan kuningas menetti toisen silmänsä ja useita ratsuja, mutta tanskalaisten armeija taisteli niin rohkeasti että voitto olisi ollut heidän, ilman Dithmarschenin miesten petosta. Taistelun käännekohdassa nämä liittyivät viholliseen, ja tanskalaiset joutuivat vetäytymään. Seuranneessa kaaoksessa Otto I ja Riben piispa jäivät vangeiksi. Otto lähetettiin Rostockiin missä hänet vangittiin linnoitukseen. Kuningas Valdemar pääsi pakoon taistelukentältä ja kokosi uuden armeijan, jonka avulla piti vihollisen aisoissa.


title: Bornhövedin taistelu (1227)

text: Taistelun tuloksena Tanskan ja Pyhän saksalais-roomalaisen keisarikunnan raja siirtyi Elbeltä takaisin Eiderille, Slesvigin etelärajalle, missä raja pysyi vuoteen 1806 asti. Adolf IV sai takaisin Holsteinin kreivikunnan, ja siirtyi takaisin Saksin herttuan Albert I:n alaisuuteen. Dithmarschen vapautui tanskalaisten herruudesta ja palasi Bremenin ruhtinas-arkkipiispan alaisuuteen. Taistelun jälkeen ainoa Pyhän saksalais-roomalaisen keisarikunnan osa, joka jäi Valdemar II:n haltuun, oli Rügenin ruhtinaskunta.


title: The Verdict

text: The Verdict on yhdysvaltalaisen Queensrÿche-yhtyeen studioalbumi, joka ilmestyy Century Media -levymerkillä 1. maaliskuuta 2019.


title: The Verdict

text: "The Verdictin" tuotti, miksasi ja masteroi Chris ”Zeuss” Harris edellisen "Condition Hüman" -albumin (2015) tapaan. Albumin ensimmäisenä singlenä julkaistiin kappale ”Man the Machine” 16. marraskuuta 2018.


title: The Verdict

text: Albumin julkaisupäivää seuraavana päivänä yhtye aloittaa Yhdysvaltain-kiertueen Fates Warningin kanssa.


title: Ruotsin ilmasto

text: Ruotsin ilmasto on mannerilmasto, jossa kesät ovat usein lämpimiä mutta talvet kylmiä. Ruotsin ilmastoon vaikuttavat sen pohjoinen sijainti ja Skandit-vuoriston korkeus, joka pääosin estää Atlantin kosteiden ja lämpimien tuulien pääsyn Ruotsin alueelle. Golfvirta kulkee Ruotsin länsipuolelta. Sen vaikutus Ruotsin ilmastoon on lämmittävä.


title: Nam prik

text: Nam prik on thaimaalainen kastike, jota käytetään monissa thaimaalaisen keittiön ruokalajeissa.


title: Nam prik

text: Thain kielellä "nam" viittaa veteen ja "prik" chiliin. Nimi tarkoittaa siis vapaasti kääntäen chilivettä. Kastikkeen valmistamiseen käytetään nimen mukaisesti pilkottuja punaisia chilipippureja siemenineen. Sen muita tärkeitä aineosia ovat limettimehu, kalakastike, valkosipuli ja sokeri. Muita ainesosia, kuten munakoisoa, katkarapuja tai pähkinöitä, saatetaan käyttää ajoittain tarkemmasta reseptistä riippuen. Kastikkeella on useita eri reseptejä ja useita eri paikallisia muotoja.


title: Nam prik

text: Nam prik -kastikkeella on pitkä historia. Toisin kuin esimerkiksi eteläaasialaista currya, nam prik -kastiketta on joskus pidetty kotoperäisenä thaimaalaisena reseptinä. Tosin senkin perusraaka-aine chili ei ole kotoperäinen Kaakkois-Aasialainen tuote, vaan se on saapunut alueelle läntiseltä pallonpuoliskolta. Nam prik on nykyisen thaimaalaisen keittiön käytetyin kastike ja chilin saapuminen alueelle lienee näin muuttanut perinteistä thaimaalaista keittiötä huomattavasti.


title: Paloniemi (pienalue)

text: Paloniemi on pienalue Jyväskylässä Lohikosken kaupunginosan länsiosassa Palokkajärven rannalla. Lohikosken kaupunginosan palvelukeskusta sijoittuu osittain Paloniemen pienalueelle: alueella on päiväkoti, liikuntapuisto ja ostoskeskus, jossa on K-Market ja pizzeria. Alueen nykyinen ostoskeskus on valmistunut vuonna 2012. Samalla tontilla sijaitsi aiemmin vuonna 1966 valmistunut liikekeskus, joka purettiin 2010-luvun alussa päästyään rappeutuneeseen kuntoon.


title: Paloniemi (pienalue)

text: Paloniemen pienalueen rivi-, omakoti- ja kerrostaloista koostuva asuinrakennuskanta on valmistunut enimmäkseen 1960–1980-lukujen aikana, mutta alueella myös tätä ennen ja tämän jälkeen tehtyjä taloja. Pienalueella sijaitsee myös vuonna 2012 rakennettu tornitalo Majakka.


title: Paloniemi (pienalue)

text: Paloniemi on myös alueella sijaitsevan niemen nimi, jossa sijaitsee 1880-luvulla rakennettu huvila.


title: Regionalverkehr Bern-Solothurn

text: Regionalverkehr Bern-Solothurn (lyhenne RBS) on sveitsiläinen liikenneyhtiö. Yhtiö toimii Keski-Sveitsissä Bernin ja Solothurnin kantonien alueella. Yhtiön kotipaikka on Solothurn.


title: Regionalverkehr Bern-Solothurn

text: Regionalverkehr Bern-Solothurn aloitti toimintansa vuonna 1984 kahden liikenneyhtiön, Solothurn-Zollikofen-Bern-Bahnin (SZB) ja Vereinigten Bern-Worb-Bahnin (VBW) yhdistyessä. SZB oli aloittanut toimintansa vuonna 1922 reitillä Bern–Solothurn Bern–Zollikofen-Bahnin (BZB) ja Elektrische Schmalspurbahn Solothur–Bernin (ESB) yhdistyessä. VBW oli aloittanut vuonna 1927, kun Bern–Worb-Bahn (BWB) ja Worblentalbahn (WT) yhdistyivät. BWB:n edeltäjä oli Bern–Muri–Gümligen–Worb-Bahn (BMGWB), joka aloitti toimintansa 21.10.1898. Tämä päivää pidetään nykyisen RBS:n toiminnan alkamispäivänä.


title: Regionalverkehr Bern-Solothurn

text: SZB:n bussiliikenne alkoi vuonna 1966 reitillä Zollikofen–Münchenbuchsee.


title: Regionalverkehr Bern-Solothurn

text: RBS:n ajamien linja-autoreittien pituus on 153 kilometriä. Yhtiön rataverkon pituus on 54 kilometriä. Rataverkko on kapearaiteinen (1000 mm) ja käyttöjännite on 1,25 kV tasajännitettä.


title: Regionalverkehr Bern-Solothurn

text: RBS:n liikevaihto oli vuonna 2017 109 milj. Sfr. Henkilöstön määrä oli vuoden 2017 aikana keskimäärin 425 laskettuna henkilötyövuosina.


title: Regionalverkehr Bern-Solothurn

text: RBS:n junilla tehtiin vuonna 2017 19 miljoonaa matkaa. Ajetut reitit olivat vuoden 2017 aikana 2,8 milj. kilometriä. Linja-autoliikenteessä matkustajia oli 7,7 miljoonaa ja ajettuja reittejä 3,0 milj. kilometriä.


title: Regionalverkehr Bern-Solothurn

text:
Yhtiö hoitaa Bernin paikallisjunaliikennettä (S-Bahn Bern) kolmella reitillä:
Lisäksi RBS:llä on lähijunaliikennettä (RE) Bernistä Solothurniin.


title: Regionalverkehr Bern-Solothurn

text: Bussiliikennettä RBS:llä on Bernin seudulla kymmenellä reitillä ja yhdeksällä Lyss-Münchenbuchsee-Solothurn-alueen reitillä.


title: Kamila Shamsie

text: Kamila Shamsie (s. 13. elokuuta 1973 Karachi, Pakistan) on pakistanilais-brittiläinen kirjailija.


title: Kamila Shamsie

text: Shamsien teos "Joka veljeään vihaa" (alkuteos "Home Fire") voitti Women’s Prize for Fiction -palkinnon vuonna 2018. Teos oli myös Booker-palkinto- ja Costa-palkintoehdokkaana. Myös Shamsien teokset "Poltetut varjot" (2009) ja "Jumala joka kivessä" (2014) olivat Women’s Prize for Fiction -palkintoehdokkaina. Shamsie on Royal Society of Literaturen jäsen.


title: Kamila Shamsie

text: Pakistanissa syntynyt Shamsie opiskeli Massachusettsissa ja asuu nykyisin Lontoossa. Hän muutti Britanniaan vuonna 2007 ja sai kansalaisuuden vuonna 2013.


title: Bagaraatan

text: Bagaraatan on sukupuuttoon kuollut teropodeihin kuuluva dinosaurussuku, jonka fossiilit on löydetty Mongoliasta. Se eli myöhäisliitukaudella, joko myöhäisellä Campania-vaiheella tai varhaisella Maastricht-vaiheella. "Labocania" luokitellaan tyrannosaureihin (Tyrannosauroidea). Se tunnetaan sirpaleisesta luurangosta, jonka puolalais-mongolialainen retkikunta löysi Nemegtin muodostumasta vuonna 1970. Jäänteet koostuivat osittaisesta alaleuasta, suuresta osasta häntää, sirpaleisesta lantiosta ja epätäydellisestä takaraajasta. Yksilön pituudeksi arvioitiin noin 3–3,5 metriä, mutta se oli keskenkasvuinen, eikä aikuisen eläimen kokoa tiedetä. "Bagaraatan" oli kevytrakenteinen, ja sillä oli suhteellisen pieni pää ja hoikat takaraajat. Häntä oli jäykkä. "Bagaraatanin" elinympäristöä olivat vesistöiset metsät, joissa sade oli kausittaista ja talvisin oli kylmä.


title: Burhan Haldun

text: Burhan Haldun on vuori Mongoliassa, Hentiin provinssissa.


title: Burhan Haldun

text: Perimätiedon mukaan Tšingis-kaani on haudattu Burhan Haldunin huipulle.


title: Burhan Haldun

text: Vuori ympäristöineen on Unescon maailmanperintökohde vuodesta 2015.


title: Burhan Haldun

text: Burhan Haldun sijaitsee Hentiin vuoristossa Aasian arojen ja Siperian taigan rajalla. Vuoristo on vedenjakaja Jäämeren ja Tyynen valtameren välillä. Vuoristosta sulava lumi valuu sekä pohjoiseen että etelään laskeviin jokiin. Vuoren rinteillä on ylhäällä havumetsää, alempana vuoristoaroa, kun taas laaksot ovat soistuneita niittyjä, joita halkoavat joet. Metsän aluskasvillisuutena tavataan vuorenkilpiä ja puolukkaa, aroilla kasvaa heiniä ja saroja. Alueen viidentoista erittäin harvinaisen kasvilajin joukossa on kolme alppiruusulajia. Siellä on tavattu 253 lintulajia. Erittäin harvinaisia eläinlajeja ovat myskihirvi, hirvi, lumikurki, kiljukotka, aromerikotka, silmälasikurki, munkkikurki ja amurinsampi.


title: Burhan Haldun

text: Vuoren korkeus merenpinnasta on 2362 metriä, ja se on puolikuun muotoinen. Maailmanperintökohteeseen kuuluvan, vuorta ympäröivän suojelualueen pinta-ala on 444 000 hehtaaria.


title: Burhan Haldun

text: Burhan Haldun liittyy Tšingis-kaaniin hänen mahdollisena hautapaikkanaan, mutta myös laajemmin alueena, johon hän Mongolien salainen historia -teoksen mukaan perusti Mongolivaltakunnan vuonna 1206. Ennen buddhalaisuuden yleistymistä alueen paimentolaiset palvoivat vuoria, ja Tšingis nimesi tämän perinteen pohjalta neljä pyhää vuorta, joista yksi oli Burhan Haldun.


title: Burhan Haldun

text: Tarinan mukaan Tšingis-kaani oli toivonut tulevansa haudatuksi salaiseen paikkaan. Häntä saattoi viimeiselle matkalleen armeija, joka tappoi kaikki vastaantulijat ettei sen reitti jäisi kenenkään muistiin. Haudan yli juoksutettiin tuhat hevosta, jotta kaikki jäljet kaivuutöistä peittyisivät.


title: Burhan Haldun

text: Kerrotaan että haudan vartiointi on uskottu 50 suvulle, jotka edelleen ohjaavat harhaan sitä etsivät tutkimusmatkailijat.


title: Burhan Haldun

text: Suojelualueelta on löydetty kaikkiaan yli kolmetuhatta arkeologista kohdetta, joista 1700 on pronssikaudelta ja 550 mongolien ajalta. Siellä on sekä shamanismiin että buddhalaisuuteen liittyviä pyhiä paikkoja, joista osaan on rakennettu "ovoo", kivistä koottu kummelia muistuttava alttari.


title: Aaltomonninen

text: Aaltomonninen ("Corydoras undulatus") on panssarimonnien heimoon kuuluva kalalaji. Charles Tate Regan kuvasi lajin ensimmäisenä vuonna 1912.


title: Aaltomonninen

text: Aaltomonnisen väritys on kauniin pilkullinen hiekanvärisellä pohjalla. Lajin uros voi kasvaa pisimmillään noin 4 senttimetrin mittaiseksi.


title: Aaltomonninen

text: Laji elää Etelä-Brasiliassa, Argentiinassa ja Uruguayssa Parana-joen rannikkovesissä Etelä-Amerikassa. Se viihtyy parhaiten kun veden pH-arvo on 6 - 8.


title: Gustaf Vilhelm Jansson

text: Gustaf Vilhelm Jansson (23. helmikuuta 1879 Pietarsaari – 12. kesäkuuta 1942 Kauniainen) oli suomalainen insinööri ja Rautatiehallituksen ylijohtaja.


title: Gustaf Vilhelm Jansson

text: Janssonin vanhemmat olivat ratamestari Gustaf Jansson ja Lovisa Nyman ja puoliso vuodesta 1904 Alexandra Gorbatoff. Jansson tuli ylioppilaaksi 1898 ja valmistui diplomi-insinööriksi 1902. Hän toimi Helsingin ratajakson apulaisinsinöörinä 1902, ratainsinööri Pietarissa vuodesta 1905, rautateiden piirihallituksen piiripäällikkönä Helsingissä vuodesta 1913, Rautatiehallituksen vt. pääjohtajana 1917 ja pääjohtajana apulaisena samasta vuodesta, sekä ylijohtajana vuodesta 1923. Jansson oli jäsen tai puheenjohtaja useissa alansa komiteoissa ja toimikunnissa ja osallistui alan monien seurojen ja yhdistysten toimintaan.


title: Kaisa ja Olli

text: Kaisa ja Olli (engl. "Daisy and Ollie") on vuoden 2017 animaatiosarja ,jossa on kysymyksiä ja vastauksia. Ystävysten eteen tupsahtaa mitä ihmeellisimpiä kysymyksiä niin arkipäivän tarpeisiin kuin harvemmin esiin tuleviin asioihin liittyen. Yhdessä niitä pohditaan ja vastauksia haarukoidaan. Tieturi-robotin muistista löytyy paljon arvokasta tietoa ja iskän avulla opitaan monta uutta asiaa.Kääntäjä: Heidi Mäki


title: Kaisa ja Olli

text: Tuotanto: SDI Media A/S, Suomen Sivuliike


title: Kultakeltti

text: Kultakeltti ("Chelon auratus") on subtrooppinen kalalaji. Sitä tavataan sekä meri-, murto- että makeassa vedessä.


title: Kultakeltti

text: Kultakeltti elää luonnonvaraisena Välimeressä ja Atlantin itäosassa.


title: Kultakeltti

text: Lajin kanta kasvoi Skandinaviassa voimakkaasti 1960-luvulla. Kultakeltti muistuttaa kovasti ohuthuulikelttiä, mutta kyljen pitkittäisraidat ovat harmaita ja pyrstön tuntumassa on kullankeltainen alue. Kultakelttiä on istutettu vuosien 1931 ja 1934 välillä Kaspianmerelle.


title: Dobunnit

text: Dobunnit tai Dobunit olivat muinainen Britannian heimo, jotka asuivat Severnin ja Avonin yhtymäkohdan tienoilla. Dobunneja johti belgeistä koostuva ylhäisö, ja he ilmeisesti solmivat rauhan keisari Claudiuksen kanssa. Myöhemmin heidän pääkaupunkinsa oli Corinium (Cirencester), josta tuli Britannian toiseksi suurin kaupunki. Dobunnien talous perustui lihakarjan kasvatukseen ja villan tuotantoon, ja todisteena heidän vauraudestaan alueella on useiden huviloiden raunioita.


title: Àliga

text: Àliga on laskettelurinne El Tarterin talviurheilukeskuksessa Canillossa Andorrassa.


title: Àliga

text: Àligassa on järjestetty alppihiihdon maailmancupin naisten supersuurpujottelu- ja alppiyhdistettykilpailut kaudella 2016. Siinä tullaan järjestemään maailmancup-kauden 2019 finaalien vauhtilajikilpailut.


title: Àliga

text: Syöksylaskuradan lähtopaikka sijaitsee 2 471 metriä merenpinnan yläpuolella Tosa dels Espiolets -vuoren huipulla ja super-G-radan lähtopaikka sijaitsee 2 315 metriä merenpinnan yläpuolella.


title: Àliga

text: Super-G:n lähtöpaikan jälkeen tulee rinteen ensimmäinen nimetty kohta lähellä puurajaa "Esparver" (Varpushaukka). Esparveria seuraa "Caminet del Bosc". Sitä seuraa "Salt del Gall" (Kukkohyppyri) ja "Salt del Túnel" (Tunnelihyppyri), joiden jälkeen tulee oikealle kääntyvä mutka "Circus".


title: Àliga

text: Circusin jälkeen tulee "TSD" (Tuolihissi), se kohta on saanut nimensä viereisestä TSD4 El Tarter -tuolihissin yläasemasta. Sen jälkeen alkaa rinteen viimeinen osuus "Àliga Vella" (Vanha kotka). Àliga Vella -osuudella sijaitsevat "Peralt", vasemmalle kääntyvä mutka "Il Curvone", jonka jälkeen avautuu loppusuora, jossa sijaitsee radan viimeinen hyppyri "Salt de L’Esquirol" (Oravahyppyri).


title: Àliga

text: Àligan radat päättyvät 1 715 metriä merenpinnan yläpuolella El Tarterin kylään.


title: Avet

text: Avet on laskettelurinne Soldeun talviurheilukeskuksessa Canillossa Andorrassa.


title: Avet

text: Avetissa on järjestetty alppihiihdon maailmancupin naisten suurpujottelu- ja pujottelukilpailut kaudella 2012. Siinä tullaan järjestemään maailmancup-kauden 2019 finaalien tekniikkalajikilpailut.


title: Aasianneula

text: Aasianneula ("Doryichthys boaja") on merineulojen heimoon kuuluva kalalaji, jonka levinneisyys ulottuu Aasiassa Indonesiaan, Malesiaan, Thaimaahan, Kambodžaan ja Vietnamiin. Joidenkin vahvistamattomien tietojen mukaan Kiinassa ja Taiwanissakin eläisi lajin edustajia. Lajin urokset voivat toisinaan yltää 40 senttimetrin pituuteen. Aasianneula on suurin makean veden putkikala. Lajin uhanalaisuusluokitus on CITESin mukaan elinvoimainen.


title: Lauluista tehty

text: Lauluista tehty on suomalaislaulaja Dannyn 16. syyskuuta 2016 julkaistu toistaiseksi viimeisin studioalbumi. Se sisältää musiikillisesti vaikutteita useista moderneista genreistä. Albumin tuotti ja pääasiassa sävelsi Esa Nieminen, sanoittajia olivat muun muassa Edu Kettunen ja Mariska.


title: Lauluista tehty

text: Albumille oli ehdolla kymmeniä lauluja, joista lopulta levylle päätyi 12. Kappaleet ”Päivät nää” ja ”Sekaisin susta” menestyivät radion soittolistoilla.


title: Garley Buildingin tulipalo

text: Garley Buildingin tulipalo oli osoitteessa 233 Nathan Road Kowloonin alueella Brittiläisessä Hongkongissa sijainneessa 16-kerroksisessa toimistorakennuksessa 20. marraskuuta 1996 syttynyt tulipalo. Palossa sai surmansa 41 ihmistä, ja 81 loukkaantui. Se on Hongkongin pahin tulipalo sitten toisen maailmansodan.


title: Garley Buildingin tulipalo

text: 16-kerroksinen toimistorakennus Garley Building rakennettiin vuonna 1975, ennen kuin Hongkongin hallitus sääti lain, joka vaati sprinklerijärjestelmän asentamista kaikkiin kaupallisiin rakennuksiin. Tontin hankki vuonna 1970 Kai Yee Investment Company, joka maksoi siitä 1,56 miljoonaa Hongkongin dollaria. Rakennuksen pääkäyttäjä oli China Resources -konserniin kuuluva Chinese Arts & Crafts, joka hankki tilat kellarista yhdeksänteen kerrokseen 35,5 miljoonalla dollarilla vuonna 1989. Se myi myöhemmin kahdeksannen ja yhdeksännen kerroksen tilat eteenpäin. Chinese Arts & Craftsin lisäksi rakennuksessa toimi myös lääkäreiden ja hammaslääkäreiden vastaanottoja, kauppayhtiöitä, tukkukauppiaita, matkatoimistoja, hakulaiteyhtiö ja Chow Sang Sang -koruyhtiö.


title: Garley Buildingin tulipalo

text: Garley Buildingissa tehtiin palon aikaan hissien huoltotyötä. Onnettomuuspäivänä hissikuilujen yläosassa hitsattiin. Hitsaajat eivät olleet mitenkään varautuneet tulipalojen ehkäisemiseen, ja yhden hissikuilun pohjalla syttyikin pieni palo muutamaa tuntia ennen varsinaista paloa. Ympäri rakennusta oli jaettu tiedotteita, joissa kerrottiin hissien huollosta ja mainittiin, että savu ja palaneen haju olivat töiden yhteydessä normaalia eikä niistä tulisi huolestua. Paloilmaisimia oli myös peitetty väärien hälytysten estämiseksi.


title: Garley Buildingin tulipalo

text: Hitsaustyöstä hissikuilun yläosassa syntyneitä kipinöitä ja sulaa metallia putosi kuilua alas toisen kerroksen hissiaulaan, jossa säilytettiin sanomalehtiä, puuta ja muuta palavaa materiaalia. Aulassa syttyi palo noin kello 16.50. Palo levisi hissikuiluun pystytettyä bambusta tehtyä rakennustelinettä pitkin rakennuksen yläkerroksiin.


title: Garley Buildingin tulipalo

text: Paloa sammuttamaan lähetettiin kaikkiaan 200 palomiestä, 32 paloautoa ja kaksi hallituksen helikopteria. Ensimmäiset palomiehet saapuivat paikalle kello 16.52. He keskittyivät ihmisiin, jotka huusivat apua rakennuksen ikkunoista, eivätkä siksi huomanneet pelastaa ylimpiin kerroksiin loukkuun jääneitä. Palomiehet yrittivät päästä rakennukseen kahta portaikkoa pitkin, mutta joutuivat perääntymään kuumuuden ja paksun savun vuoksi. Palo saatiin sammumaan 21 tunnin kuluttua.


title: Garley Buildingin tulipalo

text: Palossa kuoli kaikkiaan 41 ihmistä, ja 81 loukkaantui. Kuolleista 22 oli kahdessa Chow Sang Sangin korupajan huoneessa 15. kerroksessa. Hiiltyneitä ruumiita löytyi myös 13. ja 14. kerroksesta. Yksi kuolleista oli palomies Liu Chi-hung, joka putosi hissikuiluun etsiessään uhreja.


title: Babat

text: Babat, joskus myös baba-kiinalaiset tai salmikiinalaiset, olivat Malakan niemimaalle aina 1400-luvulta lähtien muuttaneita kiinalaisia, jotka avioituivat paikallisten malaijien kanssa ja omaksuivat piirteitä paikallisesta kulttuurista. He keskittyivät etenkin niin sanottuihin salmisiirtokuntiin, jotka päätyivät brittien haltuun. Salmisiirtokuntiin saapui myös uusi suurempi muuttoaalto kiinalaisia ja samalla syntyi myös ero varhaisempien babojen kanssa, kun uudemmat siirtolaiset eivät enää sekoittuneet paikallisten kanssa. Babojen eli salmikiinalaisten kulttuuri kukoisti alueella vielä siirtomaa-aikana, jolloin heitä toimi esimerkiksi kauppiaina ja virkamiehinä. Heillä oli huomattava vaikutus myös paikallisten kaupunkien arkkitehtuuriin. 1930-luvun lama aiheutti kuitenkin lopulta kulttuurin katoamisen.


title: Babat

text: Kiinalaisia on ollut Malakan niemimaalla jo ainakin 1400-luvulta lähtien. Suuri osa varhaisista muuttajista saapui alueelle Etelä-Kiinasta ja sittempi salmikiinalainen kulttuuri keskittyi etenkin myöhemmin brittien hallitsemiin salmisiirtokuntiin Penangiin, Singaporeen ja Malakkaan. Varhaiset kiinalaiset siirtolaiset olivat lähes ainoastaan miehiä. Kiinalaisten naisten puutteessa monet kiinalaiset avioituivat paikallisten malaijien kanssa, jolloin muodostui niin sanottu salmikiinalainen kulttuuri kiinalaisten omaksuessa piirteitä malaijien kulttuurista. Samalla tavalla muodostui myös babojen eli "peranakan"-yhteisö myös nykyisen Indonesian alueella.Suuri yhteisö heitä oli esimerkiksi Jakartassa Jaavalla. Suurimuotoinen kiinalainen muuttoliike alueelle alkoi varsinaisesti vasta 1800-luvulla ja jatkui aina 1900-luvun puolelle. Kiinalaisten muuttoliikkeen jatkuessa alueelle alkoi lopulta saapua myös naisia, ja kun myöhemmät kiinalaiset avioliitot tapahtuivat lähinnä kiinalaisten kanssa, syntyi ero salmikiinalaisten ja uudempien tulokkaiden muodostaman kiinalaisyhteisön välillä. Monet babat eli salmikiinalaiset hankkivat länsimaisen koulutuksen ja brittien siirtomaahallinnon aikana heitä toimi kauppiaina ja virkamiehinä. 1930-luvun lama iski etenkin paikalliseen kumikauppaan, jonka taantuman myöntä hävisi myös itsenäinen salmikiinalainen kulttuuri.


title: Babat

text: Baboilla oli suuri vaikutus salmisiirtokuntien kaupunkien arkkitehtuuriin, ja se on yhä tyypillistä esimerkiksi Malakan ja George Townin vanhojen kaupunkien arkkitehtuurille. Osa taloista on suojeltu ja osa niistä toimii nykyisin museoina. Niin sanotut terassitalot toimivat babojen asuin- ja kauppataloina. Talot ovat tyypillisesti kaksikerroksisia, ja ylempi kerros työntyy terassiksi jalkakäytävien yläpuolelle. Talojen pohjat ovat pitkiä ja kapeita ja talon julkisivu sijaitsee kapealla puolella. Alakerroksessa toimi kauppa. Yläkerran fasadi oli koristeltu esimerkiksi briteiltä omaksutuin renessanssi-, barokki-, rokokoo- tai viktoriaanisin aihein, joihin liitettiin kiinalaisia piirteitä. Babojen temppelit noudattelivat tyypillisesti kiinalaisten siirtolaisten kotiseutujen temppelien tyylejä. Usein hallitseva piirre temppeleissä on niiden päätykoristellut kattorakenteet. Temppeleitä on vain harvoin omistettu millekään tietylle uskolle, vaan niissä suoritettiin sekaisin esimerkiksi mahayana-buddhalaisia, taolaisia ja konfutselaisia menoja. Sukujen tai tietyltä paikkakunnalta olevien babojen kohtauspaikka oli klaanitalo eli "kongsei". Klaanitaloissa järjestettiin esimerkiksi häitä ja hautajaisia. Niiden yhteydessä oli usein myös asuinrakennuksia köyhille ja esimerkiksi leskille.


title: Babat

text: Monet kiinalaisen kirjallisuuden klassikot levisivät Malesian niemimaalle babojen mukana. Esimerkiksi "Kolmen kuningaskunnan tarina" käännettiin paikalliselle kielelle. Muita alueelle levinneitä kiinalaisen kulttuurin piirteitä olivat kiinalainen ooppera, nukketeatteri ja teatteri. Klaanitaloissa ja temppeleissä saattoi olla oopperalavoja. Babojen mukana tullut sorminukketeatteri on edelleen suosittua. Babat puhuivat malaijin kielestä ja etenkin hokkien-kiinasta vaikutteita saanutta murretta, jota kutsuttiin nimellä "peranakan". Kielellä on edelleen muutamia puhujia, mutta se on vaarassa kadota kokonaan.


title: Hylestadin sauvakirkko

text: Hylestadin sauvakirkko (norj. "Hylestad stavkyrkje") oli Norjassa Hylestadissa (Aust-Agder, Valle, Setesdal) sijainnut keskiaikainen sauvakirkko, joka ei ole säilynyt. Se on alkujaan rakennettu 1100-luvun loppupuolella tai 1200-luvun alussa, mutta purettiin 1600-luvulla. Kirkko on kuitenkin tullut tunnetuksi portaalistaan, jonka osia säästettiin ja käytettiin myöhemmin muissa rakennuksissa. 1800-luvulla nämä portaalin säilyneet osat siirrettiin osaksi Oslossa sijaitsevan Kulttuurihistorian museon kokoelmia ("Oldsaksamlingen"). Säilyneistä osista nimellä Hylestad I tunnettu portaali sisältää veistoskoristelua, jonka aihe on peräisin keskiajan Skandinaviassa hyvin suositusta ns. Sigurðr-legendasta. Portaalin varsinaisesta sijainnista alkuperäisessä kirkossa ei ole varmuutta. Toinen säilynyt portaali (ns. Hylestad II) on koristelultaan tavanomaisempi, ja se on todennäköisesti ollut osa kirkon länsiportaalia.


title: Hylestadin sauvakirkko

text:
Oikeanpuoleisen portaalin alaosassa, ensimmäisessä kohtauksessa Sigurðrin kasvatusisä Reginn takoo Sigurðrille miekkaa. Kuvassa Reginnillä on avustaja, joka huolehtii palkeista Reginnin käyttäessä pajavasaraa ja pihtejä. Mainintaa avustavasta oppipojasta ei löydy muista kirjallisista tai kuvallisista lähteistä kuin "Völsungain saagasta".
Oikeanpuoleisen portaalin seuraavassa kohtauksessa (2) edellisen kuvan yläpuolella kypäräpäinen Sigurðr testaa Reginnin takomaa ensimmäistä miekkaa. Hän iskee sillä alasimeen, jolloin miekka murtuu. "Völsungain saagan" mukaan seuraavakin Reginnin takoma miekka särkyy Sigurðrin koettaessa sen kestävyyttä. Sitten Sigurðr pyytää äidiltään isänsä Sigmundrin miekan palasia. Kyseinen miekka on rikkoutunut Sigmundrin viimeisessä taistelussa tämän kohdatessa Óðinnin, jonka keihäs on rikkonut miekan. Paloista taottu miekka kestää kaikki kokeet. Miekkaa kutsutaan nimellä Gramr.
Oikeanpuoleisen portaalin yläosassa olevassa kohtauksessa (3) Sigurðr surmaa Fáfnir-lohikäärmeen iskemällä tätä Gramr-miekallaan.


title: Hylestadin sauvakirkko

text:
Vasemman portaalin alimmassa kohtauksessa (4) Sigurðr paahtaa surmaamansa lohikäärmeen sydäntä. Kasvatusisä Reginn nukkuu vasemmalla miekkaansa nojaten. Sigurðr kokeilee lihan kypsyyttä sormellaan ja nuolaisee sitten sormeaan, jossa on lohikäärmeensydämestä tihkunutta verta. Samassa Sigurðr alkaa ymmärtää lähistöllä olevien lintujen kieltä ja saa kuulla näiltä, että Reginn aikoo tappaa hänet.
Vasemman portaalin seuraavassa kohtauksessa (5) edellä mainitun kuvan yläpuolella on kuvattuna Sigurðrin ratsu Grani, jonka selkään on lastattu Fáfnirin kulta-aarre. Kuvassa näkyvän puun lehvästössä on lintuja, joiden kieltä Sigurðr on juuri oppinut ymmärtämään. "Völsungain saagassa" Granin kulta-taakka mainitaan vasta alla mainitun kohtauksen 6 jälkeen.


title: Hylestadin sauvakirkko

text:
Vasemman portaalin keskiosassa olevassa kohtauksessa (6) Sigurðr surmaa nukkuvan Reginnin miekallaan.Tämä Hylestadin portaalin kuvaus Reginnin surmaamisesta eroaa "Völsungain saagan" ja eddarunouden ("Fáfnismál" eli "Fáfnirin runo") versiosta. Hylestadin versiossa Sigurðr surmaa kasvatusisänsä iskemällä miekan tämän rintaan, kun taas kahdessa edellä mainitussa kirjallisessa lähteessä Sigurðr katkaisee Reginniltä kaulan. Proosa-Eddan versiossa taas surmaamistapaa ei mainita vaan kerrotaan vain Sigurðrin tappaneen Reginnin.
Ylimpänä oleva kohtaus (7) vasemmassa portaalissa kuvaa Sigurðrin vaimon Guðrúnin veljeä Gunnarria käärmekuopassa. "Völsungain saagassa" kerrotaan, että Guðrúnin veljet ovat surmanneet Sigurðrin ja ottaneet tämän kulta-aarteen haltuunsa. He naittavat sitten siskonsa kuningas Atlille, joka taas tahtoo kulta-aarteen itselleen. Hän kutsuu veljet tapaamaan sisartaan Guðrúnia. Veljesten saavuttua Atli kuitenkin hyökkää heidän kimppuunsa. Surmattuaan muut miehet Atli ottaa veljekset vangiksi ja sulkee Gunnarrin käärmekuoppaan. Kuvassa Gunnarrin kädet on sidottu hänen selkänsä taakse, mutta hän rauhoittaa käärmeitä soittamalla varpaillaan vasemmalla näkyvää harppua, kunnes yksi käärmeistä surmaa Gunnarrin.


title: Hylestadin sauvakirkko

text: Muinaiseen, pakanallisen ajan menneisyyteen liitetyn Sigurðrin legendan esiintyminen Hylestadin portaalin veistoskoristelussa on herättänyt tutkijoissa paljon kysymyksiä. On esimerkiksi pohdittu sitä, miksi kristittyjen pyhän paikan koristeluun on valittu pakanalliseen aikaan sijoittuva kuva-aihe. Hylestadin kirkko liittyi myöhempään kristillistymisen vaiheeseen. Varhaisimmat Norjassa rakennetut puukirkot oli rakennettu 1000-luvulla suoraan maanpinnalle, mikä aiheutti lopulta seinien lahoamisen. 1100-luvulla ja 1200-luvulla eli aikakaudella, jolloin myös Hylestadin sauvakirkko tehtiin, rakennettiin siksi paljon uusia kirkkoja vanhojen tilalle. Kristinusko oli Hylestadin kirkon portaalin kuvaohjelmaa valittaessa siis ollut norjalaisten uskontona jo parisensataa vuotta.


title: Hylestadin sauvakirkko

text: Keskiaikainen kirkkoyleisö ei välttämättä mieltänyt Sigurðr-aiheista kuvaohjelmaa silti pakanalliseksi. Eräs 1200-luvulta peräisin oleva norjalainen saarna antaa ymmärtää, että kirkon oven oletettiin edustavan sen sisätilan ”hengellistä puolustusta”. Sigurðr surmaamassa lohikäärmettä voitiin nähdä tällöin eräänlaiseksi kotoperäiseksi versioksi kristityn Euroopan lohikäärmeitä surmaavista pyhimyksistä, kuten pyhästä Mikaelista ja pyhästä Yrjöstä. Lohikäärme oli näissä kristillisissä pyhimyslegendoissa yksi paholaisen ilmenemismuodoista. On myös esitetty, että Sigurðr on voitu nähdä Kristuksen pakanallisella ajalla eläneenä edeltäjänä.


title: Hylestadin sauvakirkko

text: Monet keskiajan ihmiset saattoivat toisaalta pitää myyttistä sankarihahmoa Sigurðria todellisena historiallisena henkilönä. Onkin korostettu, että keskiajalla Sigurðrin katsottiin olevan yhteydessä Norjan kuningassukuun. Sigurðrin legendan yhtä päälähdettä, "Völsungain saagaa", sen pääkäsikirjoituksessa (NkS 1824 b, 4to) seuraavassa "Ragnarr Karvahousun saagassa" kerrottiin Sigurðrin ja Brynhildrin tyttärestä Áslaugista ja tämän puolisosta Ragnarrista, joista Norjan kuningashuoneen katsottiin polveutuvan. Kuninkuuden periytymisestä samassa sukulinjassa oli Norjassa säädetty laissa vuonna 1162, minkä jälkeen kuninkaaksi voitiin valita myös alaikäisiä hallitsijoita. Sigurðrin esittäminen kirkollisissa yhteyksissä saattoi olla yksi tapa oikeuttaa kyseistä lakiin merkittyä perimysjärjestystä: se toi esille Norjan vallassa olevan kuningassuvun yhteyden Sigurðriin ja tämän kautta myös myyttiseen pakanajumala Óðinniin, joka esitetään esimerkiksi "Völsungain saagassa" Sigurðrin suvun esi-isänä. Siten tehtiin näkyväksi Norjan kuningashuoneen yhteys myös muinaisiin, varhaisimpina pidettyihin skandinaavisiin kuningassukuihin, ja perusteltiin näin hallitsija-aseman laillisuutta.


title: Hylestadin sauvakirkko

text: Hylestadin lisäksi Sigurðrin legendaan liittyviä aiheita on kuvattu myös muissa keskiaikaisissa kirkoissa. Norjasta tunnetaan Hylestadin lisäksi neljä sauvakirkkoa, joissa on ollut portaalissa Sigurðr-aiheinen veistoskoristelu. Näitä ovat olleet ensinnäkin Aust-Agderista (1100-l. loppu tai 1200-l. alku) Vegusdal ja Austad sekä Telemarkista Mael (1200-l.) ja Vestfoldista Lardal (1200-l.).


title: Inka Niskanen

text: Inka Johanna Niskanen (s. 1974 Helsinki) on vuoden 2019 alusta Karjalan lennoston Hävittäjälentolaivue 31:n komentaja. Hän on ensimmäinen nainen lentolaivueen komentajana Suomessa. Niskanen on ollut myös Suomen ensimmäinen nainen sotilaslentäjänä ja ensimmäinen nainen, joka on edennyt everstiluutnantiksi. Niskasta korkea-arvoisempaa naista ei ole Suomen puolustusvoimissa palvellut. Everstiluutnantti on maa- ja ilmavoimissa kuudenneksi korkein sotilasarvo. Hänen komennossaan Hävittäjälentolaivue 31:ssä on tilanteesta riippuen 50–100 henkilöä ja 20–25 konetta.


title: Inka Niskanen

text: Niskanen aloitti lentoreserviupseerikurssilla Kauhavan Ilmasotakoulussa vuonna 1997. Sieltä hän meni kadettikouluun vuonna 1998 ensimmäisenä naisena kautta aikain. Maaliskuussa 2001 Niskanen sai Kauhavalla Suomen ensimmäisenä naissotilaslentäjänä lentomerkin. Hän lensi Hornet-hävittäjää ensimmäisen kerran vuonna 2002.


title: Inka Niskanen

text: Vuonna 2014 Niskanen ylennettiin majuriksi ja kesällä 2018 everstiluutnantiksi. Ennen nimitystään Hävittäjälentolaivue 31:n komentajaksi hän toimi Maanpuolustuskorkeakoulussa Santahaminassa Helsingissä. Niskanen teki Maanpuolustuskorkeakoulun yleisesikuntaupseerikurssin diplomityön Hornet-hankinnan turvallisuuspoliittisista vaikutuksista.


title: Abu Dhabin kansalliskirjasto

text: Abu Dhabin kansalliskirjasto (, ) on Yhdistyneiden arabiemiirikuntien suurimmassa emiraatissa eli Abu Dhabissa toimiva, vuonna 1981 perustettu kansalliskirjasto ja emiraatin aluetta palveleva kirjastolaitos. Hallinnollisesti kansalliskirjasto toimii Abu Dhabin kulttuuri- ja turismiministeriön (; ennen vuotta 2012 "Abu Dhabi Authority for Tourism and Culture") alaisuudessa. Vuonna 2017 kansalliskirjaston johtajana toimi Jumaa Al Qubaisi.


title: Abu Dhabin kansalliskirjasto

text: Kansalliskirjastolla on kuusi yleisölle avointa, Abu Dhabin emiraatissa sijaitsevaa toimipistettä. Tämän ohella Abu Dhabissa toimii useita muita yleisiä kirjastoja, joista mainittakoon esimerkiksi Abu Dhabin kansallisarkiston Emiraattien kirjasto.


title: Abu Dhabin kansalliskirjasto

text: On merkillepantavaa, että nimestään huolimatta kansalliskirjasto toimii vain yhdessä emiraatissa ja on tämän hallinnon alainen. Muissa emiraateissa on omat kirjastolaitoksensa ja erityisesti Dubai kisaa Abu Dhabin kanssa myös kirjastoalalla Yhdistyneiden arabiemiirikuntien merkittävimmän toimijan asemasta. Dubaissa oli vuonna 2018 rakenteilla suurkirjasto nimellä Mohammed Bin Rashidin kirjasto. Tämän 7-kerroksista kirjaa kuvaava, Wau-arkkitehtuurin piiriin luetun uudisrakennuksen on joissain lähteissä arvioitu valmistuvan loppuvuoden 2018 aikana. Tämä kirjaston kokoelman on esitetty olevan nimikemäärältään suurempi kuin Abu Dhabin kansalliskirjaston kokoelma ja rakennusta on luonnehdittu arabimaiden suurimmaksi kirjastorakennukseksi.


title: Abu Dhabin kansalliskirjasto

text: Yhdistyneiden kansakuntien kehitysohjelma UNEPin mukaan Arabiemiraattien vähintään 15-vuotiaista asukkaista oli lukutaitoisia 90,0 prosenttia vuonna 2005.


title: Lola Vinberg

text: Lola Vinberg on kuvitteellinen hahmo suomalaisessa televisiosarjassa Salatut elämät, jossa häntä esittää Sofia Arasola. Lola on ollut mukana sarjassa syksystä 2017 alkaen, jaksosta 3284: "Heräämisiä".


title: Lola Vinberg

text: Lola on Herukka-strippiklubin omistaja yhdessä Alissa Nikkisen kanssa ja Pietarin ex-kihlattu, joka joutui auto-onnettomuuteen parin kihlauspäivänä ja oli sen jälkeen koomassa noin kolme vuotta. Lolan virallinen ensiesiintyminen nähtiin 1. joulukuuta 2017 esitetyssä jaksossa, kun hän heräsi sairaalassa ja hänen kasvonsa paljastettiin. Siitä huolimatta Lolan käsiä on näytetty jo keväällä 2017. Ennen onnettomuutta Lola osti strippiklubi Herukan yhdellä eurolla. Myöhemmin Lola muutti Evan ja Pietarin luokse väliaikaisesti kuntoutumaan. Siitä huolimatta hän odottaa kovasti pääsevänsä muuttamaan omaan kotiin. Tämä toteutui, kun Lola pääsi vihdoin muuttamaan Amandaan. Nykyään Lola asuu Alissa Nikkisen kämppiksenä Alissan omistamassa asunnossa.


title: Mikkelin pursiseura

text: Mikkelin pursiseura eli MPS on vuonna 1905 perustettu veneilyseura.


title: Mikkelin pursiseura

text: Seurassa oli vuonna 2018 reilut 400 jäsentä.


title: Mikkelin pursiseura

text: Mikkelin pursiseura on perustettu elokuun 17. päivänä 1905. Seuran säännöt hyväksyttiin Senaatissa myöhemmin samana vuonna. MPS on yksi Suomen sisävesien vanhimmista veneilyseuroista ja samalla Mikkelin toiseksi vanhin edelleen toiminnassa oleva urheiluseura.


title: Mikkelin pursiseura

text: MPS perustettiin kilpasoutajien aloitteesta ja toimesta. Lajivalikoima kuitenkin laajeni pian melontaan, kilpapurjehdukseen ja kilpamoottoriveneilyyn. Matkaveneily tuli osaksi seuran toimintaa 1910-luvun aikana. Melonnan ja soudun harrastajat perustivat sittemmin omat lajiseurat (Mikkelin Melojat 1933 ja Mikkelin soutajat 1988). Nykyisin MPS:n kilpaurheilulaji on kilpapurjehdus.


title: Mikkelin pursiseura

text: Vuonna 1936 MPS:n toiminta keskeytyi seuran talousvaikeuksien ja yleisen laman vuoksi. Seuraa ei kuitenkaan lakkautettu. 1930-luvun lopulta aina 1950-luvun allkupuolelle saakka huviveneily Mikkelin seudulla oli vähäistä, ennen kaikkea Talvi- ja Jatkosodan ja niiden jälkeisen säännöstelyn vuoksi. 1950-luvun kuluessa veneilyharrastus Mikkelissä elpyi ja laajeni nopeasti, ja seuran toiminta käynnistettiin uudelleen maaliskuun 28. päivänä 1958 pidetyssä kokouksessa.


title: Mikkelin pursiseura

text: Vuonna 2018 seurassa oli reilut 400 jäsentä. Suurin osa heistä on matkaveneilyn harrastajia.


title: Mikkelin pursiseura

text: Matkaveneilijöitä varten seura ylläpitää kahta saaritukikohtaa ja on mukana Saimaan alueen seurojen tukikohtayhteistyössä. Myös seuran veneilykoulutus- ja katsastustoiminta palvelevat matkaveneilijöitä. Seura osallistuu myös Saimaan retkisatamayhteistyöhön ja huolehtii Puulan vesistön retkisatamien puuhuollosta.


title: Mikkelin pursiseura

text: Mikkelin pursiseura järjestää vuosittain useita purjehduskilpailuja, sekä LYS-köliveneille että jollille. Säännöllisesti järjestettäviin kilpailuihin kuuluvat mm. Ristisaaren malja-kölivenekilpailu ja ES-Open kilpailusarja.


title: Mikkelin pursiseura

text: MPS:llä ei ole omaa matkaveneiden kotisatamaa, koska siltojen alikulkukorkeusrajoitusten vuoksi kaupunkialueella ei ole paikkaa johon pääsisi sekä moottori- että purjealuksilla. Seuran jäsenten moottoriveneitä säilytetään veneilykauden aikana pääosin Mikkelin ja Anttolan satamissa, ja purjeveneitä Ristiinan satamassa, jonne suuretkin purjeveneet pääsevät ongelmitta.


title: Mikkelin pursiseura

text: MPS:n toimisto on Mikkelin matkustajasatamassa, entisessä tullikamarin rakennuksessa.


title: Mikkelin pursiseura

text: MPS:llä on kaksi saaritukikohtaa matka- ja retkiveneilijöitä varten. Näistä yksi on mukana Saimaan alueen tukikohtien yhteiskäytössä.


title: Mikkelin pursiseura

text: Jollapurjehduksen ja muun junioritoiminnan tukikohtana toimii Kenkäveronniemen pienvenesatama, jota MPS hallinnoi yhdessä Mikkelin soutajat ry:n kanssa.


title: Mujeres Libres

text: Mujeres Libres (suom. "Vapaat naiset") oli Espanjassa vuosina 1936–1939 toiminut anarkistinen naisjärjestö, jossa parhaimmillaan oli noin 30 000 jäsentä. Sen toiminta perustui ”kaksoiskamppailuun”, jossa yhdistyivät naisten vapautusliike ja työväenluokan elinolojen parantamiseen tähdännyt sosiaalinen vallankumous. Ryhmän perustivat keväällä 1936 Lucía Sánchez Saornil, Mercedes Comaposada ja Amparo Poch y Gascón. Muita näkyvä jäseniä olivat muun muassa Lola Iturbe, Soledad Estorach ja argentiinalainen vallankumouksellinen Mika Feldman de Etchebéhère. Mujeres Libres toimi yhteistyössä anarkosyndikalistisen CNT-ammattiliiton ja anarkistisen FAI-järjestön kanssa.


title: Mujeres Libres

text: Ryhmä ryhmä kävi kamppailua muun muassa prostituutiota ja maassa vallinnutta machokulttuuria vastaan. Lisäksi naiset organisoivat liikkuvia päiväkoteja ja kehottivat naistyöläisiä liittymään ammattiliittojen jäseniksi. Mujeres Libres julkaisi myös samannimistä lehteä.


title: Mujeres Libres

text: Espanjan sisällissodan syttyessä heinäkuussa 1936 järjestön jäseniä liittyi perustettujen työläismiliisijoukkojen riveihin ja osallistui taisteluun kenraali Francon joukkoja vastaan, kunnes kansanrintamahallitus liitti miliisin osaksi armeijaa, ja veti naiset pois rintamalta saman vuoden marraskuussa. Sodan aikana ryhmän vieraana kävi muun muassa amerikkalainen anarkisti Emma Goldman. Ryhmän toiminta loppui keväällä 1939, kun sisällissota päättyi Francon johtamien fasistien voittoon.


title: Champassakin kuningaskunta

text: Champassakin kuningaskunta oli entisen Lan Xangin kuningaskunnan eteläosia hallinnut kuningaskunta vuosien 1713 ja 1946 välillä nykyisen Laosin alueella. Aluksi itsenäisestä kuningaskunnasta tuli Siamin vasallivaltio vuoden 1778 jälkeen ja osa Ranskan Indokiinaa vuonna 1893. Ranskalaiset eivät tunnustaneet virallisesti parin viimeisen kuninkaan asemaa. Champassakin viimeinen kuningas Boun Oum luopui kuninkaan arvostaan vuonna 1946. Sittemmin Champassak oli osa Laosin kuningaskuntaa Ranskan liiton osana.


title: Champassakin kuningaskunta

text: Nykyisen Laosin alueella oli muodostunut 1300-luvulla Lan Xangin kuningaskunta, eli miljoonien elefanttien maa. Kuningaskunta muodostui useista keskushallinnon alaisista vasallivaltioista. Lan Xang hajosi lopulta kolmeen erilliseen kuningaskuntaan. Pohjoisessa sijaitsivat Luang Prabang ja Vientiane, kun taas Champassak muodostui entisen valtakunnan eteläosiin. Champassak muodostui kuningas Soysisamoutin johdolla vuonna 1713. Soysisamout oli Vientianesta käsin hallinneen kuningas Surinyavongsan pojanpoika. Suurimmillaan kuningaskunta levittäytyi käsittämään alueen Buriramin lännessä ja Nakhon Phanomin pohjoisessa. Soysisamoutia seurasi hänen poikansa Xainyakumman. Hän joutui kamppailemaan vallasta veljensä Thammathevon kanssa, mutta Thammathevon kuoltua hänen valtakautensa sujui ilman suurempia ongelmia.


title: Champassakin kuningaskunta

text: Vuonna 1778 kuningas Thaksinin hallitseman Siamin joukot hyökkäsivät Champassakiin vallaten kuningaskunnan pääkaupungin. Sotaretkeä johtanut kenraali Chakri perusti myöhemmin Siamia eli nykyistä Thaimaata sittemmin hallinneen Chakri-dynastian. Champassakista tuli valloituksen jälkeen Siamin vasallivaltio, jonka kuninkaat tarvitsivat kruunaamiselleen siamilaisten hyväksynnän. Champassakin kuninkaiden legitimiteetin symboli kristalli-Buddhan veistos vietiin siamilaisten mukana maasta. Tulevien kuninkaiden ongelmina olivat myös seuraavien vuosikymmenten aikana syttyneet useat "phu mi bun"- eli pyhien miesten kapinat. Phu mi bun -kapinat olivat alueelle aikanaan laajemminkin tyypillisiä uskonnollisten hahmojen johtamia usein millenialistisia kapinoita. Erään tällaisen kapinan kukistanut sotapäällikkö Chao Nyo yleni Champassakin kuninkaaksi ja taisteli siamilaisia vastaan isänsä Vientianeen kuningas Chao Anoun puolella vuonna 1827. Chao Anou oli mahdollisesti halunnut yhdistää kolme Laosin kuningaskuntaa, mutta hanke kaatui sotaretken epäonnistumiseen. Siamilaiset miehittivät Vientianeen ja Champassakin kuninkaaksi nousi Thammathevo. 1800-luvun aikana Champassak menetti asteittain itsenäisyyttänsä. Lopullisesti se yritettiin liittää Siamiin kuningas Chulalongkornin kaudella. Siam menetti kuitenkin alueen hallinnan Ranskalle vuonna 1893. Ranska hallitsi aluetta suoraan, kun taas esimerkiksi Luang Phrabangista oli tehty protektoraatti. Viimeinen virallinen Champassakin kuningas Khamsouk hallitsi vuosien 1863 ja 1899 välillä, mutta ranskalaiset siirtomaaisännät eivät tunnustaneet hänen seuraajiensa asemaa.


title: Champassakin kuningaskunta

text: Champassakin kuninkaiden linja jatkui virallisen aseman menetyksestä huolimatta Khamsoukin pojan Chao Nhouyn ja edelleen Boun Oumin kautta. Japani oli miehittänyt Ranskan Indokiinan toisen maailmansodan aikana ja Boun Oumin johtamat joukot kävivät taisteluja japanilaisia vastaan. Sodan päättyessä 1. syyskuuta 1945 prinssi Phetsarath julisti Laosin itsenäiseksi kertomatta varsinaiselle kuninkaalle Sisavang Vongille. Laosiin julistettiin kuuluvaksi myös Champassak, jolloin Boun Oum kutsui ranskalaiset joukot takaisin maahan. Champassakin kautta ranskalaiset joukot etenivät itsenäiseksi julistautuneeseen Laosiin seuraavan vuoden puolella. Laosin kuningaskunta liitettiin Ranskan liittoon ja Boun Oum sai ranskalaisilta elinikäisen kenraalin arvon. Hän oli kuitenkin luopunut kuninkaallisista titteleistään vuonna 1946 ranskalaisten kanssa tehdyn sopimuksen nojalla.


title: VEK

text: VEK oli Jukka Virtasen, Aarre Elon ja Matti Kuuslan perustama viihderyhmä, jolla oli merkittävä vaikutus suomalaisen televisioviihteen kehitykseen sen alkuaikoina. Nimi tulee heidän sukunimiensä alkukirjaimista.


title: VEK

text: Tunnetuin VEK-ryhmän ohjelmista lienee "Lumilinna"-komedia, joka palkittiin vuonna 1965 Montreux’n kansainvälisillä televisiofestivaaleilla parhaana viihdeohjelmana.


title: Pohjoisen noidat

text: Pohjoisen noidat – Oikeus ja totuus 1600-luvun Ruotsissa ja Suomessa on historiateos, jonka on kirjoittanut historiantutkija Mirkka Lappalainen. Teos perustuu tekijän väitöskirjaan. Se on ilmestynyt 2018, ja sen on kustantanut Otava. Lappalainen kuvaa 1600-luvun lopulla Ruotsissa roihahtaneita noitavainoja, joissa tuomittiin syyttömiä ihmisiä kuolemaan. Teos kertoo myös suomalaisten noitien maailmasta, tosin noitavainoja ei Manner-Suomessa ollut.


title: Pohjoisen noidat

text: Teos on saanut vuonna 2018 Kanava-palkinnon.


title: Pohjoisen noidat

text: Lappalainen tähdentää, että noituus on hyvän vastakohta, ”pahuuden synonyymi”, pahantahtoista vaikuttamista. Sen pari ei ole taikuus vaan hulluus, ja taustalla on harhoja, sairautta, alkoholismia ja väkivaltaa. Hän muistuttaa, että kirkko tai valtio instituutiona ei ollut noitavainojen järjestäjä, vaan takana oli tavallisten ihmisten keskuudessa levinnyt massahysteria.


title: Pohjoisen noidat

text: Lappalaisen mukaan noituuden tutkimus on viime vuosikymmeninä syventynyt ja rikastunut, ja uuden ajan alun maailmankuvaa on alettu ymmärtää paremmin. Hän pohtii syitä ja taustoja sille, miksi voimakas noitavainojen aalto syntyi juuri 1600-luvulla. Monien tuomioiden takana oli suomalainen Lorentz Creutz, joka totuuskomission johtajana tuomitsi poltettavaksi yli kaksikymmentä ihmistä.


title: Pohjoisen noidat

text: Virpi Alanen nostaa arviossaan Suomen Kuvalehdessä esille Lappalaisen esittämän yhtäläisyyden nykyaikaan: ”Kun yhteiskunta kuohuu ja maailman tilanne on epävakaa, pelko ja viha antavat yhä aineksia huhuille ja vaikuttavat ihmisten käsityksiin.” Alanen huomauttaa, että Lappalainen hyödyntää kaunokirjallisuuden ja elokuvan outouden lumoa koukuttavasti ja värikkäästi mutta pitää kuitenkin tiukasti kiinni tieteellisestä tiedosta.


title: Hans Sohlström

text: Hans Mikael Sohlström (s. 2. lokakuuta 1964) on suomalainen yritysjohtaja. Koulutukseltaan hän on diplomi-insinööri ja kauppatieteiden maisteri. Hän toimii Ahlstrom-Munksjön toimitusjohtajana.


Käsipallon naisten Euroopan-mestaruuskilpailut 2018 pelattiin Ranskassa 29. marraskuuta – 16. joulukuuta. Mukana oli 16 joukkuetta. Mitaliottelut pelattiin Pariisissa. Muut kisakaupungit olivat Brest, Montbéliard, Nancy ja Nantes.


title: Käsipallon naisten Euroopan-mestaruuskilpailut 2018

text: Mestaruuden voitti emäntämaa Ranska, hopeaa sai Venäjä ja pronssille sijoittui Alankomaat. Paras maalintekijä oli 50 maalia tehnyt Serbian Katarina Krpež Slezak.


text: Ranskassa esiintyneiden voimakkaiden, hallituksen vastaisten mielenosoitusten vuoksi joulukuun 8. päivänä pelattavaksi aiotut kaksi toisen kierroksen ottelua siirrettiin seuraavalle päivälle.


title: Teopolis

text: Teopolis on elokuussa 2016 Suomen Vapaakirkon perustama keskus, jossa toimivat nykyään muun muassa Suomen Vapaakirkon hallinto, Suomen Teologinen Opisto, Suomen Vapaakirkon Nuoret ry, Päivä Oy, ViaDia ry, SVK-Palvelu Oy, Fazer Amica Teopolis -ravintola, sekä joukko muita yrityksiä ja yhdistyksiä. Pihapiirissä on myös opiskelija-asuntola, joka toimii kesäisin kesähotellina.


title: Teopolis

text: Tampereella Kalevankankaan hautausmaan ja yliopiston päärakennuksen välissä toimii Suomen Vapaakirkon perustama ns. Vapaakirkkokeskus. Rakennus on osoitteessa Sairaalankatu 5-7, 33100 Tampere. Aikaisemmin rakennuksessa toimi Tampereen ammattiopiston Tredun lähihoitajakoulutus.


title: Teopolis

text: Teopoliksen päätoiminnoista Suomen Vapaakirkon hallinto, Päivä, SVK-Palvelut sekä ViaDia ry osakeyhtiö toimivat aikaisemmin Lukiokatu 15:ssä olevassa kiinteistössä Hämeenlinnassa. Suomen Teologinen Opisto taas toimi Hangossa Santalassa kesään 2016 asti.


title: Oksifluorfeeni

text: Oksifluorfeeni (CHNClOF) on difenyylieettereihin kuuluva orgaaninen yhdiste. Yhdistettä käytetään maataloudessa rikkaruohomyrkkynä.


title: Oksifluorfeeni

text: Huoneenlämpötilassa oksifluorfeeni on oranssia kiteistä ainetta. Yhdiste on veteen liukenematonta, mutta liukenee moniin orgaanisiin liuottimiin esimerkiksi kohtalaisesti alkoholeihin ja hyvin asetoniin ja etyyliasetaattiin. Yhdisteen herbisidiset ominaisuudet perustuvat siihen, että se estää protoporfyrinogeenioksidaasientsyymin toimintaa. Tällöin kasvien klorofyllin biosynteesi estyy ja kasveihin muodostuu porfyriinejä, jotka altistavat solut valokemialliselle tuholle.


title: Oksifluorfeeni

text: Oksifluorfeenia valmistetaan 3,4-diklooribentsotrifluoridin ja nitroresorsinolin välisellä reaktiolla. Viimeinen vaihe on reaktio etanolin kanssa vahvan emäksen kuten kaliumhydroksidin toimiessa katalyyttinä. Yhdistettä käytetään rikkaruohomyrkkynä muun muassa vilja-, hedelmä-, pähkinä-, viini- ja koristekasviviljelmillä. Oksifluorfeeni on hyväksytty käytettäväksi Euroopan unionin alueella.


title: Polina Žemtšužina

text: Polina Žemtšužina, oikealta nimeltään "Perl Semjonovna Karpovskaja" oli poliitikko sekä neuvostoliittolaisen poliitikon ja diplomaatin Vjatšeslav Molotovin vaimo. Hän oli vankkumaton bolševikkipuolueen kannattaja. Polina Žemtšužina syntyi 27. helmikuuta 1897 (Polohyssä, Guljaipolen piirissä, Venäjällä nykyisen Ukrainan alueella) ja kuoli 73 vuotiaana 1. huhtikuuta 1970 (Moskovassa, Neuvostoliitossa nykyisen Venäjän alueella).


title: Polina Žemtšužina

text: Žemtšužina syntyi "Perl Semjonovna Karpovskaja"na juutalaissyntyisen räätälin perheeseen Polohyssä Aleksandrovin kihlakunnassa Jekaterinoslavin kuvernementissa. Žemtšužina liittyi Venäjän sosiaalidemokraattsen työväenpuolueen bolseviikkisiipeen vuonna 1918.


title: Polina Žemtšužina

text:
Polina Žemtšužina oli Kremlin yksi merkittävimmistä naisista. Vuonna 1918 Zaporožjen kaupungin puoluejärjestö hyväksyi hänet Venäjän sosiaalidemokraattsen työväenpuolueen jäseneksi ja myöhemmin hänestä tuli Zaprožjen puoluekomitean puheenjohtaja. Puoluekomitea evakuoitiin Kiovaan vuonna 1919, kun Anton Denikin hyökkäsi kaupunkiin. Hän ilmoittautui puoluekomitean kanssa Ukrainan kommunistisen puolueen (bolševikit) keskuskomitealle ja heistä tehtiin ryhmä, joka lähetettiin rintamalle Darnitsin lähistölle työskentelemään
puna-armeijan kanssa. Polina Žemtšužina saapui vuonna 1921 yhdeksäntoistavuotiaana Moskovaan, jossa hän osallistui kansainväliseen naisten konferenssiin. Siellä hän tapasi Vjatšeslav Molotovin. Hän ei palannut enää Zaporožjeen vaan muutti Kremliin. Molotovit asuivat Stalinien kanssa samassa asunnossa jonkin aikaa. Polina oli saman ikäinen
Josif Stalinin vaimon Nadežda Allilujevan kanssa. Heistä tuli hyviä ystäviä. Nadežda Allilujevan tukeutui Polinaan kohdatessaan vastoinkäymisiä. Polina kutsuttiin myös ensimmäisten joukossa paikalle, kun palvelijatar oli löytänyt Allilujevan kuolleena.


title: Polina Žemtšužina

text: Polina Žemtšužinaa on kuvattu hyvin terävä-älyiseksi, ylpeäksi, itsenäiseksi, pelottomaksi ja määräileväksi. Vjatšeslav Molotov kehui häntä myös todelliseksi bolševikiksi ja todelliseksi neovostoihmiseksi. Polina Žemtšužina uskoi vilpittömästi kommunismin aatteeseen ja oli uskollinen puolueelle, jonka kokouksissa hän kävi loppuun asti. Polina ja Vjatšeslav asuivat Gravonskyn kerrostalossa Kremlin lähellä loppuelämänsä. Polina kuoli luonnollisissa olosuhteissa vuonna 1970.


title: Polina Žemtšužina

text: Polinalla ja Vjatšeslavilla oli tytär nimeltä Svetlana. Polina kasvatti myös Stalinin Svetlana-tytärtä. Hän suhtautui vakavasti tyttöjen koulutukseen. Hän sisällytti opiskeluun paljon vieraita kieliä, kuten englantia, saksaa ja ranskaa. Lisäksi musiikki ja voimistelu olivat tärkeitä. Polinalle oli tärkeää, että tytär näyttäisi tavalliselta kansalaiselta. Hän halusi pukea Svetlanan vaatimattomiin vaatteisiin tytön mennessä kaupungille. Kymmenen vuotta myöhemmin Svetlanan opiskellessa kansainvälisten suhteiden instituutissa tilanne oli toisenlainen ja asut vaihtuivat päivittäin.


title: Polina Žemtšužina

text:
Polina erosi miehestään Vjatšeslav Molotovista vuoden 1948 loppupuolella ennen pidätystään. Hän ehti hetken asua sisarensa ja veljensä luona. Myöhemmin heidät kaikki pidätettiin ja he joutuivat vankilaan, jonne sisko myös kuoli. Lisäksi Polinalla oli vanhempi veli, Sam Carp, joka asui Yhdysvalloissa. Hän oli menestyksekäs liikemies. Polina kirjoitti veljelleen kirjeitä aika ajoin. . Polinan yksi siskoista oli muuttanut 1920-luvulla Palestiinan brittiläiseen mandaattiin. Polina Žemtšužina ja Vjatšeslav Molotov elivät Polinan vapautumisen jälkeen loppuelämänsä yhdessä. Heillä oli kolme lastenlasta, joita Polina vei mukanaan myös kokouksiin.
Josif Stalin kirjoitti Polina Žemtšužinalle monia nimityksiä erilaisiin työtehtäviin. Hän toimi elintarviketeollisuuden varakansankomissaarina, kalateollisuuden kansankomissaarina, valtiollisen hajuvesifirman, Glavparfjumerin, johtajana ja lyhyttavara- ja trikootuotannon johtajana.


title: Polina Žemtšužina

text:
Polina Žemtšužinaa syytettiin yhteyksistä sionistisiin järjestöihin ja Israelin lähettilääseen,
Golda Meiriin joka vieraili Moskovassa marraskuussa vuonna 1948. Jiddišinkielen osaajana Žemtšužina toimi tulkkina Meirin ja miehensä Vjatšeslavin välisissä keskusteluissa. Häntä syytettiin myös siitä, että hän olisi halunnut tehdä Krimistä juutalaisille autonomisen alueen.


title: Polina Žemtšužina

text:
Polina Žemtšužina menetti työnsä. Hänet kutsuttiin myöhemmin kuulusteltavaksi keskuskomiteaan ja pidätettiin tämän jälkeen helmikuussa 1949. Polina oli vankilassa yli vuoden, jonka jälkeen hänet karkotettiin viideksi vuodeksi Uritskin piiriin Kustanain alueelle. Molotov ei mennyt Stalinin puheille vaan vaikeni. Kommunismin nimissä hän uskoi vaimonsa syyllisyyteen. Stalinin kuoltua Vjatšeslav Molotov esitti toiveena, että Polina vapautettaisiin. Polina Žemtšužina eli kohde n:o 12 siirrettiin vuonna 1953 turvallisuusministeriön toimesta Moskovaan
Lubjankan vankilaan. Häntä kuulusteltiin vankilassa useita kertoja. Maaliskuun 2. päivä kuulustelut loppuivat ja hänet vapautettiin maaliskuun 5. tai 9. päivänä eri ilmoituksista riippuen.


title: Mohammed Bin Rashidin kirjasto

text: Mohammed Bin Rashidin kirjasto () on Yhdistyneiden arabiemiirikuntien Dubaissa rakenteilla oleva suuri kirjasto. Marraskuussa 2018 raportoitiin, että yli 70 prosenttia vuonna 2016 aloitetuista rakennustöistä oli tehty.


title: Mohammed Bin Rashidin kirjasto

text: Seitsemänkerroksinen, avattua kirjaa esittävä wau-arkkitehtuurin piiriin luettu uudisrakennus viimeisteltäneen vuonna 2019, vaikka aiemmin jotkut lähteet odottivat kirjaston valmistumista jo 2017 tai 2018 aikana. Kirjaston tulevan kokoelman on laajuudeksi esitetty 4,5 miljoonaa nimikettä (1,5 miljoonaa painettua kirjaa, 2 miljoonaa elektronisesti saatavaa teosta ja miljoonaa äänikirjaa), mikä tarkoittaisi nimikemäärältään Abu Dhabin kansalliskirjastoa suurempaa kokoelmaa. Pinta-alaltaan 92 903 neliömetrin suuruiseen rakennukseen kuuluu 500-paikkainen teatterisali. Rakennusta on luonnehdittu arabimaiden kookkaimmaksi kirjastorakennukseksi ja siellä on tarkoitus järjestää kymmeniä kulttuuritapahtumia vuosittain.


title: Mohammed Bin Rashidin kirjasto

text: Mohammed Bin Rashidin kirjastoon on suunniteltu sijoittuvan pääkirjaston ohella seitsemää eri teemakirjastoa (kokoelmaa): lasten, nuorten ja perheiden kokoelmat, liike-elämän kokoelma, kansainvälinen kirjasto, populaarikokoelma ja mediakirjasto. Kirjastolla on mittavia suunnitelmia esimerkiksi 25 000 teoksen kääntämiseksi arabian kielelle ja jopa miljoonan teoksen saattamiseksi koulujen ja yliopistojen käyttöön.


title: Marie-Alphonse Ratisbonne

text: Marie-Alphonse Ratisbonne N.D.S. (1. toukokuuta 1814 Strasburg, Ranska – 6. toukokuuta 1884 Ain Karim) oli juutalainen käännynnäinen, pappi, sääntökunnan "Sisterhood of Our Lady of Sion" kanssaperustaja sekä väliaikainen jesuiitta. Kerrotaan, että Neitsyt Maria ilmestyi hänelle 20. tammikuuta 1842 kirkossa "Sant’ Andrea della Fratte" Roomassa, jonka jälkeen hän kääntyi kristityksi. Kääntymyksensä jälkeen hän auttoi veljeään Thedor Ratisbonnea perustamaan sääntökunnan "Sisterhood of Our Lady of Sion" vuonna 1843, vihittiin papiksi 1847 ja liittyi jesuiittoihin. Nykyään heidän perustamansa sääntökunta toimii ainakin 22 maassa ja se on jaettu apostolisiin ja kontemplatiivisiin sisariin. Hän lähti jesuiitoista paavi Pius IX:n luvalla ja pystytti 1860 luostarin "Convent of St. John" Ain Karimiin ja teki siellä työtä juutalaisten ja muslimien käännyttämiseksi kuolemaansa asti. Mies eli seuraavien 6 paavien hallintokausien aikana: Pius VII (1800-1823), Leo XII (1823-1829), Pius VIII (1829-1830), Gregorius XVI (1831-1846), autuas Pius IX (1846-1878) ja Leo XIII (1878-1903).


title: Martin Brunnerus

text: Martin Brunnerus (27. syyskuuta 1627 – 22. elokuuta 1679) oli ruotsalainen teologian professori. Hän oli Uppsalan tuomiokapitulin jäsen.


title: Martin Brunnerus

text: Suurten noitavainojen aikaan hän joutui tuomiokapitulin jäsenenä esittämään näkemyksensä kapituliin tuotuihin noituuskomiteoiden päätöksiin. Hän laati selontekoja, jotka hän tiivisti kirjoituksessa "Betänkande ang. trolldomsväsenet och dess avdömande". Kolmilukuisen kirjoituksen ensimmäinen luku käsittelee "Tämän synnin luonnetta itsessään", toisessa hän kirjoittaa edellytyksistä, joiden perusteella tuntkinta ja tuomiot suoritettiin. Kolmas kuvaa, miten Saatanan raviosta voi selvitä ja palata normaaliin elämään.


title: Martin Brunnerus

text: Brunnerus suhtautui epäillen Blåkullaan matkustamiseen ja muihin noituuteen liittyviin ilmiöihin, vaikka uskoikin että Saatana pyrki juonittelemaan ihmisiä palvelijoikseen ja noituuteen.


title: Aavikkotokko

text: Aavikkotokko ("Chlamydogobius eremius") on tokkojen heimoon kuuluva makeanveden pohjakala, joka elää lähes yksinomaan Australiassa. Aavikkotokko elää usein ympäristöissä, joille on ominaista nopeat lämpötilan ja suolapitoisuuden muutokset. Aavikkotokot viihtyvät vesissä, joissa lämpötila pysyttelee 40 asteen alapuolella ja pH-arvo on 7–11. Aavikkotokot yltävät korkeintaan 6 senttimetrin pituuteen.


title: Aitakilli

text: Aitakilli ("Fundulus lineolatus") on pieni amerikankillien heimoon kuuluva kala, joka elää Virginiassa Okeechobeejärven suistossa. Aitakilli voi parhaimmillaankin yltää vain noin 8 senttimetrin pituuteen. Lajin edustajat käyttävät monesti ravinnokseen kasvillisuutta, äyriäisiä ja toukkia. Laji on elinympäristöissään melko yleinen.


title: Kai-Fu Lee

text: Kai Fu-Lee (s. 3. joulukuuta 1961) on taiwanilainen teknologia-alalla toimiva yritysjohtaja. Lee on ollut Microsoft Research Asian johtaja sen perustamisen aikaan ja Googlen Kiinan-maajohtaja sen perustamisen aikaan. Lee on huipputeknologiaan sijoittavan Sinoventuresin puheenjohtaja ja toimitusjohtaja.